MT Il-Ġurnal Uffiċjali tal-Unjoni Ewropea L 153/143

DEĊIŻJONI TAL-KUMMISSJONI (UE) 2018/860

tas-7 ta' Frar 2018

dwar l-iskema ta' għajnuna SA.45852 — 2017/C (ex 2017/N) li l-Ġermanja qiegħda tippjana li timplimenta għal Kapaċità ta' Riżerva

(notifikata fid-dokument C(2018) 612)

(It-test Ġermaniż biss huwa awtentiku)

(Test b'rilevanza għaż-ŻEE)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea, u b'mod partikolari l-ewwel subparagrafu tal-Artikolu 108(2) tiegħu,

Wara li kkunsidrat il-Ftehim dwar iż-Żona Ekonomika Ewropea, u b'mod partikolari l-Artikolu 62(1)(a) tiegħu,

Wara li stiednet lill-partijiet ikkonċernati jressqu l-kummenti tagħhom (1) u wara li kkunsidrat il-kummenti tagħhom,

Billi:

1. PROĊEDURA

(1) Permezz ta' sottomissjoni elettronika tat-23 ta' Jannar 2017, il-Ġermanja għarrfet lill-Kummissjoni bl-aħħar abbozz ta' leġiżlazzjoni relatat mal-implimentazzjoni ta' Kapaċità ta' Riżerva kif ukoll bil-valutazzjoni tagħha tan-neċessità tal-iskema ta' għajnuna.

(2) Permezz ta' ittra datata s-7 ta' April 2017 (“id-Deċiżjoni tal-Ftuħ”), il-Kummissjoni għarrfet lill-Ġermanja li kienet iddeċidiet li tibda l-proċedura stabbilita fl-Artikolu 108(2) tat-Trattat dwar il-Funzjonament tal-Unjoni Ewropea (“Trattat”) fir-rigward tal-iskema ta' għajnuna. Il-Ġermanja bagħtet il-kummenti tagħha dwar id-Deċiżjoni tal-Ftuħ permezz tal-ittra datata s-17 ta' Mejju 2017.

(3) Id-Deċiżjoni tal-Ftuħ ġiet ippubblikata f'Il-Ġurnal Uffiċjali tal-Unjoni Ewropea (2). Il-Kummissjoni stiednet lill-partijiet interessati biex jippreżentaw il-kummenti tagħhom dwar l-iskema ta' għajnuna.

(4) Il-Kummissjoni rċeviet kummenti mingħand 22 parti interessata. Għaddiethom lill-Ġermanja, li ngħatat l-opportunità li tirreaġixxi; il-kummenti tagħha waslu permezz ta' ittra datata l-14 ta' Lulju 2017.

2. DESKRIZZJONI DETTALJATA TAL-ISKEMA TA' GĦAJNUNA

2.1. Kuntest u bażi ġuridika

(5) L-iskema ta' għajnuna notifikata hija parti minn emenda, li ġiet adottata fis-26 ta' Lulju 2016, tal-Att Ġermaniż eżistenti dwar l-Enerġija tas-7 ta' Lulju 2005 (Energiewirtschaftsgesetz, minn hawn 'il quddiem, “EnWG”). L-EnWG fih ukoll firxa ta' miżuri oħra relatati mal-funzjonament tas-suq tal-elettriku u tal-gass Ġermaniż, li ġew ippreżentati fit-Taqsima 2.1 tad-Deċiżjoni tal-Ftuħ. L-objettiv ċentrali tar-reviżjoni tal-EnWG huwa r-riforma tas-suq tal-elettriku sabiex ikun kapaċi jittratta t-transizzjoni tal-enerġija, li fil-Ġermanja hija karatterizzata minn żieda sinifikanti fil-ġenerazzjoni minn sorsi ta' enerġija rinnovabbli varjabbli, bħall-enerġija solari u eolika, l-eliminazzjoni gradwali tal-enerġija nukleari u livell għoli ta' konnessjoni ma' diversi swieq ġirien.

(6) Il-qafas legali li jirregola l-Kapaċità ta' Riżerva huwa stabbilit fl-Artikolu 13e tal-EnWG rivedut. Dispożizzjonijiet aktar dettaljati dwar, fost oħrajn, il-proċedura tal-għażla, l-utilizzazzjoni u r-remunerazzjoni tar-Riżerva huma stabbiliti fil-Kapazitätsreserveverordnung (3) (minn hawn 'il quddiem, l-“Ordinanza dwar il-Kapaċità ta' Riżerva”).

(7) L-għan tal-Kapaċità ta' Riżerva huwa li tiġi żgurata s-sigurtà kontinwa tal-provvista tal-elettriku anki fis-sitwazzjoni li qed tinbidel fis-suq tal-elettriku. L-għan tal-Kapaċità ta' Riżerva huwa li tikkontribwixxi għas-sigurtà tal-provvista anki fi żminijiet meta, minkejja l-formazzjoni libera tal-prezzijiet fuq l-iskambji ta' enerġija, is-suq bl-ingrossa ma jirnexxilux jiġġenera biżżejjed provvisti biex jissodisfa d-domanda kollha. Tagħmel dan billi tattiva impjanti tal-enerġija eżistenti li jinżammu f'riżerva barra mis-suq. L-għan tal-Ġermanja huwa li permezz ta' diversi miżuri jiġu minimizzati d-distorsjonijiet potenzjali fis-suq. B'mod partikolari qed tfittex li żżomm il-kapaċitajiet miżmuma fir-riżerva separati mis-suq sabiex tiġi evitata kull distorsjoni tal-formazzjoni tal-prezzijiet u tas-sinjali ta' investiment fis-suq tal-elettriku.

2.2. Deskrizzjoni tal-Kapaċità ta' Riżerva

(8) L-EnWG u l-Ordinanza dwar il-Kapaċità ta' Riżerva jipprovdu li l-erba' Operaturi tas-Sistema ta' Trażmissjoni (“TSOs”) Ġermaniżi għandhom gradwalment jibnu kapaċitajiet ta' riżerva sabiex tiġi żgurata s-sigurtà tal-provvista meta s-suq ma jikklirjax u l-provvista tibqa' ma tissodisfax id-domanda għall-enerġija.

(9) It-TSOs jakkwistaw b'mod konġunt il-kapaċitajiet permezz ta' sejħiet għall-offerti, li jiġu organizzati kull sentejn għal perjodu ta' konsenja ta' sentejn (l-ewwel perjodu ta' konsenja jiddekorri minn Ottubru 2019 sa Settembru 2021). Il-fornituri tal-kapaċità jitfgħu offerta għar-remunerazzjoni annwali li jitolbu sabiex iżżommu l-kapaċità tagħhom disponibbli, sa massimu ta' EUR 100 000/MW fis-sena. Dawn jintgħażlu fuq il-bażi tal-offerta tagħhom sakemm jintlaħaq il-volum totali mitlub ta' 2 GW. Il-fornituri tal-kapaċità li jirbħu l-kuntratt jingħataw remunerazzjoni fuq il-bażi tal-ogħla offerta rebbieħa ppreżentata fl-offerta (“ipprezzar uniformi”).

(10) L-offerta hija miftuħa għal kull tip ta' fornitur tal-kapaċità domestiku (impjanti li jiġġeneraw l-enerġija, faċilitajiet ta' ħżin u operaturi ta' rispons għad-domanda) bil-kundizzjoni li jissodisfaw għadd ta' kriterji ta' eliġibbiltà f'forma ta' rekwiżiti tekniċi li huma stabbiliti fil-paragrafu 9 tal-Ordinanza. Wara d-Deċiżjoni tal-Ftuħ, il-Ġermanja ntrabtet li tbiddel ċerti partijiet minn dawk il-kriterji ta' eliġibbiltà. Dan it-tibdil jittratta primarjament ir-rekwiżiti għall-parteċipazzjoni għal operaturi ta' rispons għad-domanda u huma spjegati fid-dettall fit-Taqsima 6 ta' din id-Deċiżjoni.

(11) Il-fornituri tal-kapaċità mhumiex permessi jbiegħu l-kapaċità ta' riżerva tagħhom fis-suq tal-elettriku. Barra minn hekk ma jistgħux jerġgħu jirritornaw fis-suq ladarba jintemm il-kuntratt ta' riżerva tagħhom. L-għan tal-awtoritajiet Ġermaniżi huwa li, b'dan il-mod, tiġi żgurata separazzjoni stretta bejn is-suq u r-Riżerva, u b'hekk jiġi evitat li r-Riżerva tfixkel il-funzjonament tas-suq.

(12) Barra minn hekk il-fornituri tal-kapaċità ma jistgħux ibiegħu d-drittijiet u l-obbligi tagħhom bħala riżultat tal-parteċipazzjoni tagħhom fil-Kapaċità ta' Riżerva lil terzi persuni: il-parteċipazzjoni u r-remunerazzjoni akkumpanjanti huma strettament marbuta mal-installazzjoni li tkun ikkwalifikat għaliha permezz tal-offerta.

(13) Il-klawżola ta' projbizzjoni fuq ir-ritorn kif deskritt fil-premessa 11 ma tapplikax għall-operaturi ta' rispons għad-domanda. Ladarba jintemm il-perjodu ta' konsenja operatur ta' rispons għad-domanda jista' jerġa' jibda jbigħ il-kapaċità li tikkorrispondi għat-tagħbija kontrollabbli fis-swieq tal-elettriku (4). Rekwiżiti oħra applikabbli għall-operaturi ta' rispons għad-domanda kienu s-suġġett ta' tħassib espress mill-Kummissjoni fid-Deċiżjoni ta' Ftuħ u se jiġu diskussi fid-dettall fit-Taqsimiet 3.2.2 u 7.3.3 ta' din id-Deċiżjoni.

(14) Il-fornituri tal-kapaċità għandhom ikunu għad-dispożizzjoni tat-TSOs għat-tul kollu tal-kuntratt, jiġifieri, għal sentejn. Barra minn hekk għandhom ikomplu jissodisfaw il-kriterji ta' eliġibbiltà tul il-kuntratt kollu. Madankollu, perjodi ta' manutenzjoni li huma teknikament meħtieġa huma permessi u għandhom jiġu nnotifikati lit-TSOs qabel il-31 ta' Lulju tas-sena qabel is-sena ta' konsenja. Tali qtugħ skedat huwa permess sakemm it-total massimu ta' indisponibbiltà tal-impjanti tal-kapaċità ta' riżerva ma jaqbiżx it-tliet xhur fi kwalunkwe sena ta' konsenja. Qtugħ mhux skedat għandu jiġi rrapportat lit-TSOs malli jseħħ u d-disponibbiltà għandha terġa' titreġġa lura fi żmien tliet xhur.

(15) Qabel ma installazzjoni tidħol fil-Kapaċità ta' Riżerva t-TSOs iridu jwettqu testijiet funzjonali sabiex jiġi verifikat li kull installazzjoni tissodisfa r-rekwiżiti tekniċi. Barra minn hekk, it-TSOs għandhom japplikaw testijiet bi prova tal-Kapaċità ta' Riżerva mingħajr ma jgħarrfu lill-fornituri tal-kapaċità parteċipanti minn qabel. Dawn it-testijiet għandhom isiru bil-produzzjoni sħiħa ta' riżerva tal-installazzjonijiet, għal perjodu ta' 12-il siegħa. Meta t-test juri li faċilità ma tissodisfax ir-rekwiżiti, il-penali imposta tammonta għal 20 % tar-remunerazzjoni fissa totali. Jekk il-faċilità tkun tista' ssewwi n-nuqqasijiet identifikati fi żmien sitt xhur, il-penali tiġi kkalkulata pro rata għaż-żmien li matulu l-impjant ma kienx disponibbli għar-Riżerva (jiġifieri, parti waħda minn sitta tal-ammont għal kull xahar). Jekk l-impjant jissodisfa r-rekwiżiti biss b'porzjon tal-produzzjoni ta' riżerva, allura l-penali tirrigwarda biss il-porzjon mhux disponibbli.

(16) Id-daqs tal-Kapaċità ta' Riżerva għandu jkun ibbażat fuq ir-riżultat ta' valutazzjoni riveduta tal-adegwatezza, li hija deskritta f'aktar dettall fil-premessi 84 u 85. Fiż-żmien tad-Deċiżjoni tal-Ftuħ, il-Ġermanja kellha l-intenzjoni li tikseb eżattament 2 GW ta' kapaċità għall-ewwel perjodu ta' konsenja ta' sentejn u, għall-perjodi ta' konsenja sussegwenti, bħala prinċipju għal darb'oħra 2 GW sakemm valutazzjoni tal-adegwatezza ma tindikax ħtieġa differenti sa massimu ta' 5 % tad-domanda massima. Il-Ġermanja issa ntrabtet li mill-ewwel irkant tapplika valutazzjoni riveduta tal-adegwatezza u tiddefinixxi l-volum meħtieġ fuq din il-bażi u, fi kwalunkwe każ, tillimita d-daqs massimu tar-riżerva għal 2 GW fit-tliet perjodi ta' konsenja kollha. Jekk il-valutazzjoni riveduta tal-adegwatezza turi ħtieġa ogħla minn 2 GW, u jekk bħala riżultat il-Ġermanja tkun biħsiebha żżid id-daqs tar-riżerva lil hinn minn 2 GW, ikollha tgħarraf tali żieda lill-Kummissjoni għal valutazzjoni skont ir-regoli tal-għajnuna mill-Istat.

(17) Il-Kapaċità ta' Riżerva tiġi attivata meta s-suq ma jikklirjax, jiġifieri, meta l-provvista ma tkunx biżżejjed biex tlaħħaq mad-domanda. Is-suq jitqies li ma jkunx ikklirja meta, fl-iskambji tal-elettriku, fis-suq ta' ġurnata bil-quddiem jew fis-suq tal-istess ġurnata (fl-irkant tal-ftuħ – li jsir eżatt wara l-għeluq tas-suq ta' ġurnata bil-quddiem – jew matul in-negozjar kontinwu matul il-jum) l-offerti fil-limitu tal-prezz tekniku, li fil-Ġermanja attwalment huwa ta' 3 000/MWh għas-suq ta' ġurnata bil-quddiem u ta' EUR 10 000/MWh għas-suq tal-istess ġurnata, ma jintlaħqux kollha fi żmien siegħa mill-offerti għall-ġenerazzjoni.

(18) It-TSOs jistgħu jattivaw il-Kapaċità ta' Riżerva biss bħala l-aħħar alternattiva sabiex tkun tista' tintuża biss wara li jkunu ġew eżawriti s-servizzi tas-sistemi l-oħra kollha. Il-fatt li l-installazzjonijiet fil-Kapaċità ta' Riżerva għandhom ħin massimu ta' attivazzjoni ta' 12-il siegħa jfisser li t-TSOs għandhom jirrikorru għal dawn l-installazzjonijiet ħafna qabel ikunu magħrufa l-eżiti tas-swieq u għalhekk qabel ma jkunu ċerti li s-suq jista' ma jikklirjax. L-Ordinanza għalhekk tippreskrivi li t-TSOs għandhom jagħmlu valutazzjoni tal-ħinijiet ta' attivazzjoni u jieħdu dawn inkunsiderazzjoni meta jattivaw ir-Riżerva.

(19) Matul il-ħin ta' attivazzjoni u qabel id-dispaċċ attwali tal-Kapaċità ta' Riżerva, l-impjanti fir-riżerva jinjettaw kwantitajiet żgħar ta' enerġija ta' tisħin fil-grilja. L-Ordinanza tipprovdi li t-TSOs għandhom inaqqsu l-faċilitajiet eżistenti għal ammont ekwivalenti għal dak ipprovdut mill-impjanti ta' riżerva sabiex jiġi żgurat li din l-enerġija ta' tisħin ma tfixkilx il-funzjonament tas-suq tal-istess ġurnata.

(20) L-Ordinanza tipprovdi wkoll li bħala prinċipju t-TSOs jattivaw l-installazzjonijiet kollha. Madankollu, jekk it-TSOs ikunu jistgħu jirrestawraw il-bilanċ tad-domanda/provvista billi jattivaw biss porzjon tal-kapaċità fir-Riżerva, it-TSOs jistgħu jagħżlu biss dawk il-fornituri li huma l-aktar adattati biex jagħmlu dan.

2.3. Baġit

(21) Ma hemm l-ebda baġit fiss għall-Kapaċità ta' Riżerva, minħabba li l-ispejjeż tagħha jiddependu ferm fuq ir-riżultati tal-offerta inizjali. L-offerta massima li l-fornituri tal-kapaċità jistgħu jippreżentaw fl-offerta hija ta' EUR 100 000/MW fis-sena. Għalhekk, l-ispejjeż fissi massimi ta' Kapaċità ta' Riżerva ta' 2 GW jlaħħqu EUR 200 miljun fis-sena. Madankollu, l-awtoritajiet Ġermaniżi jistennew li l-irkant ma jikklirjax fil-prezz massimu, l-ewwel nett minħabba li hemm diversi fatturi li jistgħu jnaqqsu l-ispejjeż, bħall-fatt tal-parteċipazzjoni ta' impjanti relattivament qodma, jiġifieri impjanti li parti mill-investimenti jew l-investimenti kollha tagħhom huma diġà amortizzati, il-fatt li jistgħu jipparteċipaw operaturi ta' rispons għad-domanda u l-fatt li jistgħu jipparteċipaw impjanti li qabel kienu wrew l-intenzjoni tagħhom li jagħlqu.

2.4. Mekkaniżmu ta' finanzjament

(22) It-TSOs jistgħu jirkupraw l-ispejjeż kollha tagħhom ikkawżati mill-Kapaċità ta' Riżerva permezz tat-tariffi tan-netwerk fuq il-bażi tal-Artikolu 13e(3) u (4) tal-EnWG. It-TSOs għandhom inaqqsu mill-ispejjeż tagħhom id-dħul li jirċievu mill-Kapaċità ta' Riżerva, jiġifieri, permezz ta' ħlasijiet ta' penali jew pagamenti fuq żbilanċi minn partijiet responsabbli mill-ibbilanċjar li kienu żbilanċjati fiż-żmien tal-attivazzjoni tal-Kapaċità ta' Riżerva. L-awtoritajiet Ġermaniżi jinnotaw li t-TSOs mhumiex obbligati jippreżentaw l-ispejjeż tagħhom lill-awtorità regolatorja għar-rimborż, iżda jekk jagħżlu li jagħmlu dan l-ispejjeż jitqiesu bħala spejjeż li ma jistgħux jiġu influwenzati mit-TSO għall-fini ta' regolamentazzjoni tat-tariffi u jistgħu jiġu rkuprati permezz tat-tariffa tan-netwerk. Ir-reġim applikat għall-ispejjeż tal-Kapaċità ta' Riżerva huwa r-reġim normali li japplika wkoll għal komponenti oħra tat-tariffa tan-netwerk.

2.5. Durata

(23) L-Ordinanza dwar il-Kapaċità ta' Riżerva ma fihiex data tat-tmiem. It-TSOs għandhom jorganizzaw offerti għal perjodu ta' konsenja ta' sentejn, li jibda b'offerta fl-2018 għal perjodu ta' konsenja minn Ottubru 2019 sa Settembru 2021 (5). Wara dak, kull sentejn tiġi organizzata offerta ġdida u jiġi akkwistat ammont ta' kapaċità (potenzjalment aġġustat) għal perjodu ta' konsenja ta' sentejn. L-awtoritajiet Ġermaniżi indikaw li l-iskema ta' għajnuna tintemm ladarba fuq il-bażi tal-valutazzjoni tad-daqs tal-Kapaċità ta' Riżerva jkun ġie stabbilit li ma għadx hemm bżonn li tinżamm riżerva.

2.6. Benefiċjarji

(24) Il-benefiċjarji tal-iskema huma dawk il-fornituri tal-kapaċità rebbieħa fl-irkant invers u li jingħataw kuntratt ta' kapaċità ta' riżerva.

3. RAĠUNIJIET GĦALL-BIDU TAL-PROĊEDURA

(25) Fis-7 ta' April 2017, il-Kummissjoni tat bidu għall-proċedura stabbilita fl-Artikolu 108(2) tat-Trattat fir-rigward tal-iskema ta' għajnuna. Kif iddikjarat fid-Deċiżjoni tal-Ftuħ tagħha, il-Kummissjoni: (a) qieset fuq bażi preliminari li l-iskema ma kinitx tikkostitwixxi kumpens għal servizz ta' interess ekonomiku ġenerali (“SGEI”) li jissodisfa l-kundizzjonijiet stabbiliti fis-sentenza (6) Altmark iżda li l-iskema kienet tikkostitwixxi għajnuna mill-Istat skont l-Artikolu 107(1) tat-Trattat; (b) kellha dubji jekk l-iskema ta' għajnuna kinitx kompatibbli mas-suq intern minħabba li kien hemm tħassib li diversi rekwiżiti ta' kompatibilità ma kinux issodisfati, b'mod partikolari rigward il-ħtieġa għal intervent mill-Istat, l-adegwatezza tal-iskema, il-proporzjonalità tagħha u r-riskju ta' effetti negattivi bla bżonn fuq il-kompetizzjoni u fuq il-kummerċ bejn l-Istati Membri.

3.1. Raġunijiet għall-bidu tal-proċedura: eżistenza ta' għajnuna

(26) Skont l-Artikolu 107(1) tat-Trattat, il-kwalifika ta' miżura bħala għajnuna mill-Istat teħtieġ li l-kundizzjonijiet li ġejjin ikunu ssodisfati b'mod kumulattiv: (a) il-miżura trid tkun iffinanzjata permezz ta' riżorsi tal-Istat u tkun imputabbli lill-Istat; (b) trid tagħti vantaġġ li jista' jiffavorixxi lil ċerti impriżi jew il-produzzjoni ta' ċerti prodotti; (c) il-miżura trid toħloq distorsjoni jew thedded li toħloq distorsjoni fil-kompetizzjoni; u (d) il-miżura jrid ikollha l-potenzjal li taffettwa l-kummerċ bejn l-Istati Membri.

(27) Fin-notifika tagħhom, l-awtoritajiet Ġermaniżi argumentaw li l-Kapaċità ta' Riżerva ma tissodisfax dawn il-kriterji u għalhekk ma tikkostitwixxix għajnuna mill-Istat. L-ewwel nett, iqisu li l-iskema ta' għajnuna mhijiex iffinanzjata minn riżorsi tal-Istat. It-tieni, l-operaturi ma jkunu qed jirċievu l-ebda vantaġġ minħabba li jridu jitqiesu bħala li qed jipprovdu servizz ta' interess ekonomiku ġenerali li għalih il-kumpens jissodisfa l-erba' kundizzjonijiet stabbiliti mill-Qorti tal-Ġustizzja fis-sentenza Altmark. It-tielet, l-iskema ma taffettwax il-kummerċ bejn l-Istati Membri.

(28) L-ewwel, il-Kummissjoni kkonkludiet b'mod preliminari li l-iskema ta' għajnuna tinvolvi riżorsi tal-Istat u hija imputabbli lill-Istat. Dan minħabba li l-iskema ġiet żviluppata mill-Istat Ġermaniż li jipprovdi bil-liġi li l-ispejjeż tagħha jistgħu jitgħaddew lill-konsumaturi kollha permezz ta' żieda fit-tariffi tan-netwerk. Għalhekk fuq il-bażi tas-sentenza (7) Vent de Colère, hemm il-preżenza ta' riżorsi tal-Istat u l-miżura hija imputabbli lill-Istat. Barra minn hekk, l-Ordinanza dwar il-Kapaċità ta' Riżerva tippreskrivi li t-TSOs għandhom inaqqsu mill-ispejjeż tagħhom id-dħul li jirċievu permezz tal-iskema. Dan jimplika li huwa l-Istat li bil-liġi jordna lit-TSOs jattribwixxu u jiġbru l-fondi meħtieġa. Il-fondi jiġu ġġenerati mill-Ordinanza dwar il-Kapaċità ta' Riżerva u jiġu amministrati b'mod kollettiv mit-TSOs. Għalhekk jibqgħu dejjem taħt l-influwenza tal-awtoritajiet pubbliċi.

(29) It-tieni, il-Kummissjoni esprimiet dubji dwar jekk l-ewwel u r-raba' kriterji ta' Altmark kinux issodisfati, u għalhekk ikkonkludiet b'mod preliminari li l-iskema ta' għajnuna tagħti vantaġġ selettiv lill-benefiċjarji tagħha.

(30) L-ewwel kriterju ta' Altmark jipprevedi li l-impriża benefiċjarja jrid ikollha obbligi ta' servizz pubbliku xi twettaq u li l-obbligi jridu jkunu definiti b'mod ċar. Filwaqt li l-Istati Membri jgawdu minn marġni wiesa' ta' diskrezzjoni fid-definizzjoni ta' SGEIs, l-Artikolu 3(2) tad-Direttiva 2009/72/KE tal-Parlament Ewropew u tal-Kunsill (8) jillimita l-possibbiltà għall-Istati Membri sabiex japplikaw obbligi ta' servizz pubbliku (“OSP”) fis-settur liberalizzat tal-elettriku. B'mod partikolari, jillimita l-kamp ta' applikazzjoni tal-OSP għal objettivi speċifiċi: is-sigurtà, inkluża s-sigurtà tal-provvista, ir-regolarità, il-kwalità u l-prezz tal-provvisti u l-ħarsien tal-ambjent, inkluża l-effiċjenza enerġetika, l-enerġija minn sorsi rinnovabbli u l-ħarsien tal-klima. Barra minn hekk jippreskrivi li l-obbligi jridu jkunu definiti b'mod ċar, ikunu trasparenti, mhux diskriminatorji, verifikabbli u għandhom jiggarantixxu l-ugwaljanza tal-aċċess lill-impriżi tal-elettriku tal-Unjoni għall-konsumaturi nazzjonali.

(31) Id-Deċiżjoni tal-Ftuħ għalhekk esprimiet it-tħassib li ġej: (a) L-iskema ta' għajnuna tista' tkun diskriminatorja minħabba li kienet tidher li teskludi de facto operaturi ta' rispons għad-domanda u li teskludi de jure fornituri tal-kapaċità barranin milli effettivament jipparteċipaw fir-Riżerva; (b) Kien hemm dubju dwar jekk l-iskema kinitx meħtieġa għas-sigurtà tal-provvista tal-enerġija fil-Ġermanja u għalhekk jekk l-għajnuna tistax titqies bħala kumpens għall-OSP li jsegwu objettiv ta' sigurtà tal-provvista; (c) Is-SGEIs huma ġustifikati fejn is-suq ma jkunx jista' jipprovdi eżitu effiċjenti. Għalhekk, jekk Stat Membru jkun jista' jtejjeb il-funzjonament tas-suq, SGEI għas-sigurtà tal-provvista ma jistax ikun iġġustifikat minħabba li s-suq ma jkunx ingħata l-possibilità li jaġixxi. Barra minn hekk, filwaqt li r-riformi tas-suq ippjanati fil-Ġermanja jistgħu jkunu mistennija jikkontribwixxu għas-sigurtà tal-provvista tal-enerġija, kien hemm dubji dwar jekk dawn ir-riformi jkunux biżżejjed biex jipprovdu sinjali adegwati ta' investiment. B'mod partikolari, kien hemm bżonn li ssir stima tal-Valur tat-Tagħbija Mitlufa (“VOLL”)(Value of Lost Load) tal-konsumaturi biex jiġi żgurat li l-prezzijiet tas-suq jistgħu jilħqu dan il-livell.

(32) Ir-raba' kriterju ta' Altmark jipprevedi li jew l-impriżi jridu jintgħażlu permezz ta' proċedura ta' akkwist pubbliku li tiżgura li s-servizzi jingħataw bl-inqas spiża għall-komunità jew fuq il-bażi ta' eżerċizzju ta' valutazzjoni komparattiva li jiggarantixxi li l-ammont ta' kumpens ma jmurx lil hinn mill-ispejjeż li kieku kienet iġġarrab impriża tipika u mmexxija tajjeb. Id-Deċiżjoni tal-Ftuħ qieset li minħabba li l-iskema ma kinitx miftuħa biżżejjed (eskluża l-kapaċità tar-rispons għad-domanda u dik barranija), ma kinitx imfassla biex tiżgura kompetizzjoni ġenwina, anki jekk tiġi organizzata sejħa għall-offerti, u għalhekk ma tiżgurax li s-servizzi jingħataw bl-inqas spiża għall-komunità. Barra minn hekk ma kien hemm ebda evidenza li kienet se tiġi sodisfatta t-tieni parti tar-raba' kriterju ta' Altmark.

(33) It-tielet, fid-Deċiżjoni tal-Ftuħ tagħha l-Kummissjoni kkonkludiet b'mod preliminari li l-Kapaċità ta' Riżerva kellha l-possibbiltà li taffettwa l-kompetizzjoni u l-kummerċ fis-suq tal-elettriku minħabba li s-suq tal-elettriku Ġermaniż kien miftuħ għall-kompetizzjoni u konness ma' swieq tal-elettriku tal-viċinat. L-iskema ta' għajnuna tkun tipprovdi appoġġ lil xi operaturi bil-kondizzjoni li ma jkunux għadhom attivi fis-suq. Għalhekk ikollha effett fuq il-kurva tal-mertu taż-żona tal-offerti li fiha jħaddmu l-impjanti tal-enerġija li jirċievu l-għajnuna u għalhekk anki fuq il-mod li bih din iż-żona tal-offerti tinteraġixxi ma' żoni tal-viċinat.

3.2. Raġunijiet għall-bidu tal-proċedura: kompatibbiltà tal-għajnuna

(34) Fid-Deċiżjoni tal-Ftuħ il-Kummissjoni kkonkludiet b'mod preliminari li kien hemm raġunijiet biex tinbeda l-proċedura fir-rigward tal-erba' aspetti li ġejjin relatati mal-kompatibbiltà tal-għajnuna mas-suq intern: (a) il-fatt li ħtieġa għal intervent mill-Istat ma ntwerietx biżżejjed. (b) in-nuqqas ta' adegwatezza tal-iskema minħabba l-użu ta' kriterji restrittivi ta' eliġibbiltà u min-naħa l-oħra, (c) in-nuqqas ta' proporzjonalità tal-iskema li ma jiżgurax li jiġi minimizzat l-ammont ta' għajnuna, kif ukoll (d) ir-riskju ta' effetti negattivi bla bżonn fuq il-kompetizzjoni u l-kummerċ bejn l-Istati Membri. Il-Kummissjoni, madankollu, kienet tal-fehma preliminari li l-iskema ta' għajnuna kienet maħsuba biex tikkontribwixxi għall-objettiv ta' interess komuni tas-sigurtà tal-provvista tal-enerġija, kien se jkollha effett ta' inċentiv billi tbiddel l-imġiba tal-parteċipanti fis-suq u tissodisfa l-kundizzjonijiet ta' trasparenza meħtieġa. Għalhekk, din it-Taqsima hija limitata għal deskrizzjoni tal-punti minn (a) sa (d) li fir-rigward tagħhom il-Kummissjoni esprimiet dubji dwar il-kompatibbiltà tal-iskema mal-Linji Gwida dwar l-għajnuna mill-Istat għall-ħarsien tal-ambjent u tal-enerġija għall-2014-2020 (9) (“EEAG”).

3.2.1. Ħtieġa għal intervent mill-Istat

(35) Fuq il-bażi tal-paragrafi 222 sa 224 tal-EEAG, fid-Deċiżjoni ta' Ftuħ il-Kummissjoni qieset fuq bażi preliminari li biex tiġi ġustifikata l-introduzzjoni tal-Kapaċità ta' Riżerva proposta, għandu jintwera li fit-tul is-suq riformat se jiggarantixxi livell xieraq ta' sigurtà tal-provvista tal-enerġija, iżda li fuq żmien qasir kien hemm raġunijiet validi biex wieħed jassumi li jistgħu jinqalgħu sitwazzjonijiet li fihom is-suq jista' jonqos milli jipprovdi l-livell ekonomikament effiċjenti ta' sigurtà ta' provvista. Barra minn hekk, jinħtieġ li l-Kapaċità ta' Riżerva titneħħa gradwalment ladarba s-suq ikun ġie rriformat u jkun qed jipprovdi l-aqwa l-livell ta' protezzjoni meħtieġ.

(36) L-ewwel nett, il-Kummissjoni esprimiet dubji dwar il-ħtieġa għar-Riżerva, minħabba li ma kienx hemm previżjoni għal data ta' tmiem u l-iskema kienet tidher maħsuba bħala karatteristika permanenti tas-suq tal-elettriku aktar milli miżura tranżitorja li takkumpanja r-riformi tas-suq.

(37) It-tieni, il-Kummissjoni nnotat li n-nuqqas ta' standard ta' affidabbiltà ekonomika u ta' indikatur li jivvaluta r-rilevanza ekonomika tar-Riżerva kien jillimita l-kapaċitajiet tas-suq li jipprovdi kapaċità suffiċjenti u ma jkunx jippermetti li jiġi stabbilit id-daqs xieraq tar-Riżerva.

(38) It-tielet, filwaqt li l-Kummissjoni laqgħet in-notifika tal-agħar xenarju possibbli, il-Kummissjoni kellha dubji dwar jekk ċerti suppożizzjonijiet użati f'dan ix-xenarju kinux raġonevoli.

3.2.2. Adegwatezza tal-iskema

(39) Fid-Deċiżjoni ta' Ftuħ il-Kummissjoni vvalutat il-kompatibilità tal-Kapaċità ta' Riżerva fuq il-bażi tal-kriterji stabbiliti fil-paragrafi 225 u 226 tal-EEAG. Filwaqt li l-Kummissjoni nnotat li riżerva strateġika temporanja kienet tidher l-aktar forma xierqa ta' intervent biex tiġi żgurata s-sigurtà tal-provvisti f'kuntest ta' riformi għaddejjin tas-suq, il-Kummissjoni enfasizzat li l-iskema ta' għajnuna ma kinitx imfassla bħala miżura temporanja u qajmet tħassib dwar żewġ kwistjonijiet oħra: ir-remunerazzjoni separata tal-ispejjeż varjabbli f'każ ta' attivazzjoni tar-Riżerva u r-regoli ta' eliġibbiltà.

(40) Fir-rigward tar-remunerazzjoni separata tal-ispejjeż varjabbli f'każ ta' attivazzjoni tar-Riżerva, il-Kummissjoni kellha dubji jekk il-kategoriji tal-ispejjeż li għalihom kien previst dan ir-rimborż separat kinux jikkostitwixxu spejjeż varjabbli. Għandu jiġi nnotat li r-rimborż separat u indipendenti ta' dawn l-ispejjeż mill-irkant invers jimplika li mhux se jkun hemm kompetizzjoni fir-rigward ta' dawn l-ispejjeż.

(41) Fir-rigward tal-kriterji ta' eliġibbiltà tal-Kapaċità ta' Riżerva, il-Kummissjoni esprimiet tħassib dwar il-fatt li r-rispons għad-domanda jista' jiġi de facto eskluż mir-Riżerva u jitqiegħed fi żvantaġġ meta mqabbel ma' faċilitajiet ta' ġenerazzjoni. Il-Kummissjoni kellha l-biża' li d-diversi rekwiżiti ta' parteċipazzjoni jista' jkollhom effett skoraġġanti fuq il-parteċipazzjoni ta' operaturi ta' rispons għad-domanda b'tali mod li l-parteċipazzjoni tagħhom tkun improbabbli ħafna. Dawn ir-rekwiżiti kienu jinkludu: (a) id-daqs minimu tal-offerta ta' 10 MW għal operatur ta' rispons għad-domanda, (b) il-fatt li l-aggregazzjoni ta' tagħbijiet multipli ma kinitx permessa, (c) ir-rekwiżit li jkunu direttament konnessi ma' grilja ta' trażmissjoni b'livell ta' vultaġġ ta' 110 kV jew aktar, (d) il-possibbiltà li jkunu soġġetti għal madwar għaxar testijiet fis-sena, (e) l-obbligu li l-konsumaturi jikkunsmaw b'mod kostanti matul il-perjodu tal-konsenja (jiġifieri għal sentejn) u jixtru l-enerġija tagħhom bil-quddiem għall-perjodu sħiħ tal-konsenja, (f) in-nuqqas ta' perjodu massimu ta' konsenja, u (g) l-impossibbiltà li t-tagħbijiet li jkunu pparteċipaw fil-Kapaċità ta' Riżerva jsiru attivi fis-suq tal-kapaċità tal-ibbilanċjar wara li jiskadi l-kuntratt tal-kapaċità ta' riżerva tagħhom.

(42) Fl-aħħar nett, il-Kummissjoni stiednet ukoll lil terzi persuni interessati biex jipprovdu opinjonijiet dwar l-esklużjoni ta' kapaċità barranija.

3.2.3. Proporzjonalità tal-għajnuna

(43) Fir-rigward tal-proporzjonalità tal-miżura, il-Kummissjoni tenniet it-tħassib tagħha rigward ir-rekwiżiti restrittivi ta' eliġibbiltà, u enfasizzat li fejn ikun hemm limitazzjoni bla bżonn fuq il-parteċipazzjoni, ma setax jiġi preżunt li l-offerta tirriżulta f'ammont totali ta' għajnuna li jkun limitat għall-minimu meħtieġ biex jintlaħaq l-objettiv segwit.

3.2.4. L-evitar ta' effetti negattivi bla bżonn fuq il-kompetizzjoni u l-kummerċ

(44) Fid-Deċiżjoni tal-Ftuħ, il-Kummissjoni qieset li d-disinn tar-Riżerva kien se jiżgura s-separazzjoni effettiva bejn il-kapaċitajiet fir-Riżerva u l-kapaċitajiet fis-suq, u għalhekk jiġu evitati effetti negattivi bla bżonn fuq il-kompetizzjoni fis-suq tal-elettriku Ġermaniż u l-kummerċ bejn l-Istati Membri.

(45) Madankollu, l-imposti fuq l-iżbilanċi ġew stabbiliti għad-doppju tal-limitu tal-prezz tekniku fis-suq tal-istess ġurnata. Il-Kummissjoni ddikjarat li tali approċċ jista' jkun inqas ekonomikament effiċjenti mill-iffissar tal-limitu tal-prezz tal-istess ġurnata fl-ogħla imposta fuq l-iżbilanċ li minnha nnifisha għandha tirrifletti l-VOLL. Il-Kummissjoni għalhekk tenniet li hemm bżonn ta' definizzjoni tal-VOLL biex tiġi evitata l-applikazzjoni ta' imposti eċċessivi u distorsivi fuq l-iżbilanċ.

4. KUMMENTI MINN PARTIJIET INTERESSATI

(46) Matul il-perjodu ta' konsultazzjoni l-Kummissjoni rċeviet 22 tweġiba minn terzi persuni dwar id-Deċiżjoni tal-Ftuħ, b'mod partikolari partijiet interessati attivi fis-settur tal-enerġija (bħal kumpaniji attivi fil-ġenerazzjoni konvenzjonali, fil-ġenerazzjoni ta' enerġija rinnovabbli u operaturi ta' rispons għad-domanda, kif ukoll assoċjazzjonijiet tal-kummerċ), mill-awtorità regolatorja Ġermaniża għall-enerġija (“Bundesnetzagentur”), rispons konġunt mit-TSOs Ġermaniżi u mill-awtoritajiet tar-Repubblika Ċeka.

4.1. Għajnuna mill-Istat fis-sens tal-Artikolu 107(1) tat-Trattat

(47) Ftit li xejn kien hemm parteċipanti fis-suq li esprimew osservazzjonijiet speċifiċi fir-rigward tal-karattru ta' għajnuna tal-miżura. Ir-Repubblika Ċeka, madankollu, indikat b'mod speċifiku li l-kriterji tas-sentenza Altmark għal SGEI ma kinux issodisfati u appoġġjat ir-raġunament tal-Kummissjoni fid-Deċiżjoni ta' Ftuħ. Qablet ukoll mal-fehma tal-Kummissjoni li l-miżura kienet tinvolvi riżorsi tal-Istat u kienet imputabbli lill-Istat.

4.2. Kompatibbiltà tal-għajnuna mas-suq intern

4.2.1. Kummenti dwar l-objettiv tal-iskema

(48) Il-Kummissjoni ma rċevietx osservazzjonijiet sostanzjati dwar jekk l-iskema kinitx tikkontribwixxi għal objettiv ta' interess komuni, għalkemm uħud minn dawk li wieġbu kellhom dubji jekk l-objettiv kienx definit b'mod preċiż biżżejjed.

4.2.2. Kummenti dwar in-neċessità tal-iskema

4.2.2.1. Kummenti dwar il-ġustifikazzjoni ekonomika tal-ħtieġa u d-daqs tar-Riżerva

(49) Skont il-maġġoranza ta' dawk li wieġbu għall-konsultazzjoni, l-iskema ta' għajnuna bħala tali kienet meħtieġa. Spjegaw li riżerva strateġika tipprovdi assigurazzjoni kontra r-riskji assoċjati mat-tranżizzjoni li għaddejja fis-suq tal-elettriku fil-Ġermanja, b'mod partikolari t-tneħħija gradwali tal-enerġija nukleari, iż-żieda sinifikanti fl-enerġija rinnovabbli u l-inċertezza dwar il-firxa taċ-ċessjoni ta' impjanti konvenzjonali.

(50) Filwaqt li wħud mir-rispondenti li kienu favur l-introduzzjoni ta' Riżerva ssottolinjaw l-inċertezza kbira dwar żviluppi futuri tas-suq u għalhekk id-diffikultà biex jiġi kwantifikat id-daqs meħtieġ, ħafna minnhom ma kkummentawx espressament dwar l-adegwatezza tad-daqs tar-Riżerva.

(51) Għall-kuntrarju, dawk il-parteċipanti li ddubitaw il-ħtieġa tar-Riżerva ssottolinjaw il-ħtieġa li jiġi definit standard ta' affidabbiltà u indikatur tal-valur ekonomiku bħala riżultat tar-Riżerva sabiex tkun tista' tiġi verifikata l-ħtieġa tar-Riżerva.

4.2.2.2. Kummenti dwar l-agħar xenarju raġonevoli possibbli

(52) Ftit parteċipanti tas-suq biss esprimew osservazzjonijiet speċifiċi fir-rigward tan-natura raġonevoli tas-suppożizzjonijiet sottostanti għax-xenarju kkunsidrat mill-Ġermanja biex tiġġustifika l-miżura. Tliet rispondenti speċifikament semmew li s-suppożizzjoni fir-rigward ta' frodi potenzjali ma kinitx tidher raġonevoli.

4.2.2.3. Kummenti dwar it-tul tal-iskema

(53) Il-biċċa l-kbira tar-rispondenti li taw osservazzjonijiet dwar it-tul tal-iskema indikaw li r-Riżerva jinħtieġ li tkun temporanja. Spjegaw li hemm il-bżonn ta' tneħħija gradwali u li din għandha jew isseħħ f'ċerta data predefinita jew tkun ibbażata fuq indikaturi predefiniti li jivvalutaw il-ħtieġa tar-Riżerva.

4.2.3. Kummenti dwar l-adegwatezza tal-iskema

4.2.3.1. Kummenti dwar miżuri alternattivi

(54) Il-maġġoranza ta' dawk li wieġbu għall-konsultazzjoni indikaw li riżerva strateġika kienet miżura xierqa biex jiġu trattati r-riskji li kien qed jiffaċċja s-suq Ġermaniż tal-elettriku. Dan kien minħabba li r-Riżerva kienet se tkun relattivament żgħira meta mqabbla mad-domanda massima fil-Ġermanja, kienet imfassla biex jiġi minimizzat l-impatt fuq is-suq tal-elettriku, kienet maħsuba biex tiġi attivata biss f'ċirkostanzi eċċezzjonali, tista' faċilment tiġi eliminata ladarba ma tkunx għadha meħtieġa, u kienet favorevoli għall-iżvilupp ta' enerġija rinnovabbli billi jiġi evitat is-sussidjar u l-intrappolament ta' impjanti konvenzjonali li jmorru kontra l-mekkaniżmi ta' kapaċità mifruxa mas-suq kollu. Madankollu minoranza ta' dawk li wieġbu indikaw li mekkaniżmu ta' kapaċità mifrux mas-suq kollu jkun miżura aktar xierqa, minħabba li jagħti aktar ċertezza lill-parteċipanti fis-suq u b'hekk jiffavorixxi investimenti bikrija u jnaqqas l-ispiża tal-kapital meħtieġ għall-investiment.

4.2.3.2. Kummenti dwar ir-remunerazzjoni tad-disponibbiltà biss

(55) Fir-rigward tal-istruttura ta' remunerazzjoni, l-osservazzjonijiet li waslu għand il-Kummissjoni kienu relattivament imħallta. Żewġ parteċipanti fis-suq indikaw li l-ispejjeż varjabbli għandhom jiġu inklużi fil-proċess tal-għażla. Rispondent ieħor issottolinja li l-ispejjeż varjabbli jinħtieġ li jiġu rimborżati minħabba li dan ma jfixkilx il-funzjonament tas-suq billi r-Riżerva kienet barra mis-suq. It-TSO indikaw li l-inklużjoni tal-ispejjeż, bħall-ispiża biex tiġi żgurata l-provvista tal-fjuwil, fl-irkant tiffaċilita t-tqabbil tal-offerti differenti, iżda hemm ir-riskju li jiżdied il-ħlas fiss u tista' tkun teħtieġ stima tal-għadd u tat-tul ta' attivazzjonijiet fuq il-bażi ta' xenarji speċifiċi. Rispondent ieħor indika wkoll li r-rekwiżit għall-iżgurar tal-fjuwil jista' jinvolvi spejjeż għoljin ħafna b'mod partikolari għall-impjanti tal-enerġija tal-gass. L-akkwist effettiv tal-fjuwil – b'mod partikolari r-riżerva tal-kapaċitajiet ta' trażmissjoni tal-gass – ma għandux iseħħ qabel il-kuntratti jingħataw lill-offerenti sabiex ma jispiċċawx iġarrbu spejjeż mitlufa fil-każ li l-offerta tagħhom ma tintlaqax.

4.2.3.3. Kummenti dwar l-aċċess miftuħ u r-regoli ta' eliġibbiltà

(a) L-aċċess miftuħ għall-operaturi kollha ta' rispons għad-domanda

(56) Il-biċċa l-kbira tal-kummenti li waslu għand il-Kummissjoni fir-rigward tal-adegwatezza tal-iskema kienu relatati mal-aċċess miftuħ u mar-regoli ta' eliġibbiltà tar-Riżerva.

(57) Fir-rigward tal-kriterji restrittivi ta' eliġibbiltà li kienu jeskludu de facto rispons għad-domanda, il-Kummissjoni rċeviet tweġibiet imħallta. Maġġoranza żgħira ta' dawk li wieġbu indikaw li ma kienx hemm raġuni għaliex l-operaturi ta' rispons għad-domanda għandhom jiġu esklużi milli jipparteċipaw fl-offerta, billi l-operaturi ta' rispons għad-domanda jistgħu jipprovdu servizzi utli ta' riżerva u l-iskema għandha tkun teknoloġikament newtrali.

(58) Diversi parteċipanti enfasizzaw l-eżistenza ta' ostakoli għall-operaturi ta' rispons għad-domanda biex effetivament jipparteċipaw, skont il-kwistjonijiet li ġejjin li l-Kummissjoni identifikat fid-Deċiżjoni tal-Ftuħ tagħha: (a) Id-daqs minimu għoli tal-offerta; (b) Ir-rekwiżit li jkunu mqabbda ma' 110 kV jew aktar; (c) L-impossibbiltà ta' tagħbijiet aggregati; (d) L-ebda rimborż tal-ispejjeż tal-għażla; (e) L-għadd kbir ħafna ta' testijiet; (f) Ir-rekwiżit tax-xiri tal-elettriku għat-tul kollu tal-kuntratt; (g) In-nuqqas ta' dewmien massimu ta' dispaċċ u ta' perjodu ta' indisponibbiltà; u (h) L-ebda possibbiltà għall-operaturi ta' rispons għad-domanda li jirritornaw fis-suq, filwaqt li l-mudell ta' konsum tagħhom jista' jevolvi maż-żmien.

(b) Parteċipazzjoni transfruntiera

(59) Filwaqt li wħud minn dawk li wieġbu qiesu li bħala kwistjoni ta' prinċipju kull kapaċità potenzjali għandha tkun tista tipparteċipa fir-Riżerva, maġġoranza ta' dawk li wieġbu ma kinux favur parteċipazzjoni transfruntiera fir-Riżerva. Qiesu li qabel tiġi attivata r-Riżerva l-ewwel jinħtieġ li jiġu eżawriti l-kapaċitajiet barranin u ma għandhomx jiġu riżervati bħala l-aħħar soluzzjoni, bħall-Kapaċità ta' Riżerva. Għalhekk jekk il-kapaċitajiet barranin jitħallew jipparteċipaw fir-Riżerva dan jista' jwassal għal inċentivi mhux xierqa. Barra minn hekk, sabiex it-TSOs ikunu jistgħu jistrieħu fuq il-kapaċitajiet barranin, dan ikun jeħtieġ ir-riżerva ta' kapaċitajiet ta' interkonnessjoni li tnaqqas l-ammont ta' kapaċità disponibbli meta r-Riżerva tkun għadha ma ġietx attivata u dan b'impatt negattiv fuq il-kummerċ transfruntier.

4.2.4. Kummenti dwar l-evitar ta' effetti negattivi bla bżonn fuq il-kompetizzjoni u l-kummerċ

(60) Il-Kummissjoni rċeviet ftit kummenti dwar il-ħtieġa għal definizzjoni tal-VOLL u dwar l-użu ta' dan il-valur bħala l-limitu tal-prezz tal-istess ġurnata u għad-determinazzjoni tal-imposta fuq l-iżbilanċ. Madankollu r-reazzjonijiet dwar dan il-punt kienu mħallta. Uħud mir-rispondenti ssottolinjaw il-ħtieġa għad-definizzjoni tal-VOLL u l-introduzzjoni ta' din l-istima tar-rieda tal-konsumaturi li jħallsu għas-sigurtà tal-provvista tal-enerġija fid-disinn tas-suq. Madankollu, parteċipanti oħra fis-suq enfasizzaw il-fatt li imposti għoljin fuq l-iżbilanċ kif attwalment definit fid-disinn propost jinċentivaw lill-parteċipanti fis-suq biex ikunu bbilanċjati irrispettivament mil-livell attwali tal-VOLL.

5. KUMMENTI MILL-ĠERMANJA

(61) Din it-taqsima tiġbor fil-qosor il-kummenti li waslu mingħand il-Ġermanja fis-17 ta' Mejju 2017 (fit-Taqsima 5.1) u fl-14 ta' Lulju 2017 (fit-Taqsima 5.2).

(62) Il-Ġermanja pprovdiet dawn l-osservazzjonijiet qabel ma ħadet l-impenji deskritti fit-Taqsima 6.

5.1. Osservazzjonijiet dwar id-Deċiżjoni tal-Ftuħ

(63) Fis-17 ta' Mejju 2017, il-Ġermanja rreaġixxiet permezz ta' ittra dwar id-Deċiżjoni tal-Ftuħ tal-Kummissjoni. Is-sottomissjoni tal-Ġermanja tikkonsisti f'żewġ partijiet, l-ewwel waħda tiddeskrivi l-miri komuni tal-Ġermanja u tal-Kummissjoni fir-rigward tas-swieq tal-elettriku u l-mod kif il-Kapaċità ta' Riżerva tinkwadra f'dawn l-objettivi. It-tieni parti tindirizza t-tħassib konkret imqajjem mill-Kummissjoni fir-rigward tal-konformità tal-iskema proposta mar-regoli dwar l-għajnuna mill-Istat. Din it-Taqsima tippreżenta fil-qosor it-tieni parti tas-sottomissjoni tal-Ġermanja, li hija relatata direttament mal-proċedura mibdija mill-Kummissjoni skont l-Artikolu 108(2) tat-Trattat.

(64) F'termini ġenerali, il-Ġermanja tqis li l-Kapaċità ta' Riżerva hija miżura żgħira iżda effiċjenti biex takkumpanja l-proċess ta' tranżizzjoni tal-enerġija li għaddej fil-Ġermanja. Tisħaq li l-miżura tħalli l-funzjonament tas-suq intatt. Tispjega wkoll li kalkolu eżatt u matematiku tad-daqs tar-Riżerva mhuwiex possibbli.

5.1.1. Osservazzjonijiet dwar in-neċessità

(65) Fir-rigward tan-neċessità, is-sottomissjoni tal-Ġermaniża tenfasizza li, għall-kuntrarju ta' mekkaniżmu ta' kapaċità mifrux mas-suq kollu, il-Kapaċità ta' Riżerva hija mfassla biex tindirizza ċirkostanzi eċċezzjonali li jseħħu biss f'każ li jseħħ xenarju tal-agħar każ raġonevoli possibbli. L-assenjar ta' probabbiltajiet għall-okkorrenza tal-agħar xenarju possibbli jew għas-suppożizzjonijiet li jikkostitwixxu l-agħar xenarju possibbli huwa diffiċli u, min-natura tiegħu, inqas preċiż mill-immudellar probabilistiku tal-impatti ta' għadd kbir ta' xenarji kif applikat għall-mekkaniżmi mifruxa mas-suq kollu.

(66) Fir-rigward tas-suppożizzjonijiet li jikkostitwixxu l-agħar xenarju raġonevoli possibbli tagħha, il-Ġermanja tispjega li s-suppożizzjoni li sal-2020 10 GW ta' kapaċità ta' ġenerazzjoni konvenzjonali addizzjonali se tispiċċa mis-suq hija stima konservattiva. Tispjega dan billi turi li l-previżjoni tal-adegwatezza tan-Netwerk Ewropew għall-Operaturi tas-Sistema ta' Trażmissjoni tal-Elettriku (“ENTSO-E”) ikkoreġiet 'l isfel is-suppożizzjonijiet tagħha dwar id-disponibbiltà għal ġenerazzjoni konvenzjonali għas-sena 2020, b'bejn – 35 u – 41 GW disponibbli fis-sena bejn l-2013 u l-2015.

(67) Fir-rigward tas-suppożizzjoni dwar il-frodi tal-ibbilanċjar, il-Ġermanja tindika li l-leġislazzjoni imminenti x'aktarx tnaqqas il-probabbiltà tar-rikorrenza ta' frodi fuq skala kbira, iżda ma jistax jiġi kompletament eskluż li qatt mhu se jkun hemm frodi tal-ibbilanċjar.

(68) Fir-rigward tat-tħassib tal-Kummissjoni dwar in-nuqqas ta' analiżi tal-ispejjeż imqabbla mal-benefiċċji li tirfed l-effiċjenza ekonomika tar-Riżerva, il-Ġermanja tispjega li huwa diffiċli li jiġu kkalkolati l-benefiċċji tar-Riżerva minħabba li l-funzjoni tagħha hija li tindirizza ċirkostanzi mhux previsti li n-natura u l-frekwenza tagħhom mhumiex magħrufa.

(69) Barra minn hekk il-Ġermanja tindika li qed tiżviluppa aktar il-proċess ta' monitoraġġ tas-sigurtà tal-provvista tagħha.

(70) Fir-rigward tad-durata tal-miżura, il-Ġermanja tenfasizza li l-EnWG jipprovdi għal kalkoli regolari mill-ġdid tal-ħtieġa sostnuta tar-Riżerva u fih dispożizzjoni li tippermetti li l-Kapaċità ta' Riżerva tiġi applikata biss meta u sakemm il-Kummissjoni tkun approvat il-miżura bħala kompatibbli mar-regoli dwar l-għajnuna mill-Istat.

5.1.2. Osservazzjonijiet dwar l-adegwatezza

(71) Fir-rigward tal-ispejjeż varjabbli, il-Ġermanja tispjega li r-raġuni għal remunerazzjoni separata tal-ispejjeż biex tiġi żgurata provvista sigura ta' fjuwil hija t-trattament ugwali tal-impjanti fin-Netwerk ta' Riżerva u dawk barra min-Netwerk ta' Riżerva. Impjanti fin-Netwerk ta' Riżerva jistgħu diġà jkunu ġew rimborżati ta' dawn l-ispejjeż u għalhekk ikollhom vantaġġ meta mqabbla ma' parteċipanti oħra.

(72) Il-Ġermanja tkompli tispjega li tistenna li l-ispejjeż varjabbli jkunu baxxi meta mqabbla mal-ispejjeż fissi taż-żamma tal-installazzjoni operattiva u disponibbli.

(73) Rigward il-parteċipazzjoni ta' operaturi ta' rispons għad-domanda, il-Ġermanja tispjega li r-rispett tal-prinċipju ta' separazzjoni stretta bejn is-suq u r-Riżerva jimplika li r-rispons għad-domanda ma għandux jitħalla jipparteċipa fil-Kapaċità ta' Riżerva iżda minflok għandu jkun kompletament għad-dispożizzjoni tas-suq.

(74) Fir-rigward tal-parteċipazzjoni transfruntiera, il-Ġermanja toġġezzjona għall-pożizzjoni tal-Kummissjoni fid-Deċiżjoni ta' Ftuħ biex tiġi permessa parteċipazzjoni transfruntiera. Tisħaq li l-kunċett ta' tnaqqis fil-klassifikazzjoni kif imressaq mill-Kummissjoni fil-premessa 146 tad-Deċiżjoni tal-Ftuħ bħalissa ma jistax jiġi applikat għal riżervi strateġiċi li jiġu attivati biss wara li jkunu ġew eżawriti r-riżorsi kollha bbażati fuq is-suq. Dan huwa partikolarment minħabba li l-flussi li jgħaddu minn dawn l-interkonnetturi jiġu determinati bl-applikazzjoni tal-algoritmu tal-akkoppjament tas-swieq u għalhekk mhumiex influwenzati mill-Ġermanja.

5.1.3. Osservazzjonijiet dwar l-impatti fuq il-kompetizzjoni u l-kummerċ

(75) Il-Ġermanja tikkondividi l-osservazzjoni tal-Kummissjoni li l-partijiet responsabbli mill-ibbilanċjar jinħtieġ li jiġu inċentivati sabiex iżommu l-pożizzjonijiet tagħhom ibbilanċjati f'kull ħin u li qatt ma għandu jkun ta' benefiċċju finanzjarju għalihom li jiddependu fuq it-TSO għar-restawr tal-iżbilanċ tagħhom. Il-Ġermanja tispjega li huwa f'dan l-isfond li l-imposti fuq l-iżbilanċi fil-ħin tal-attivazzjoni tal-Kapaċità ta' Riżerva ġew stabbiliti għad-doppju tal-limitu tal-prezz tekniku tas-suq tal-istess ġurnata.

5.2. Ir-reazzjoni tal-Ġermanja għall-kummenti tal-partijiet interessati

(76) Fl-14 ta' Lulju 2017, il-Ġermanja rreaġixxiet għall-kummenti tal-partijiet interessati kif ippreżentati mill-Kummissjoni. Il-Ġermanja qasmet ir-reazzjoni tagħha f'osservazzjonijiet ġenerali, osservazzjonijiet relatati man-neċessità tal-iskema, dwar ir-regoli ta' eliġibbiltà tagħha u dwar il-ftuħ tagħha għal kapaċità barranija.

5.2.1. Osservazzjonijiet ġenerali

(77) Bħala rimarka ġenerali, il-Ġermanja tikkonkludi li t-ton ġenerali tal-kummenti huwa wieħed ta' qbil mal-iskema u mad-disinn tagħha, u tinnota l-għadd limitat ħafna ta' rispondenti li jirrifjutaw l-iskema b'mod ġenerali.

5.2.2. Osservazzjonijiet dwar in-neċessità tar-Riżerva

(78) Il-Ġermanja tiġbed l-attenzjoni għall-maġġoranza ta' rispondenti li jqisu l-Kapaċità ta' Riżerva bħala strument utli ta' assigurazzjoni matul it-tranżizzjoni tal-enerġija li qed tesperjenza l-Ġermanja. Il-Ġermanja tissottolinja li minn 22 rispondent erbgħa biss irrifjutaw l-implimentazzjoni tal-Kapaċità ta' Riżerva, li tnejn minnhom jargumentaw favur mekkaniżmu ta' kapaċità mifrux mas-suq kollu.

5.2.3. Osservazzjonijiet dwar l-eliġibbiltà (rispons għad-domanda u kapaċità barranija)

(79) Il-Ġermanja tiġbed l-attenzjoni li l-kummenti f'dan ir-rigward huma kważi relatati esklussivament mal-parteċipazzjoni ta' operaturi ta' rispons għad-domanda. Ir-reazzjoni tal-Ġermanja tittratta l-kwistjonijiet jew ix-xewqat prinċipali murija mid-diversi aggregaturi u operaturi ta' rispons għad-domanda. Fid-dawl tal-fatt li l-Ġermanja qablet li temenda l-biċċa l-kbira tat-termini u l-kundizzjonijiet ikkontestati għall-parteċipazzjoni min-naħa ta' operaturi għar-rispons tad-domanda, il-kwistjoni se tiġi indirizzata fid-dettall fit-Taqsima 6 dwar l-impenji magħmula mill-Ġermanja.

(80) Barra minn hekk mir-risposti li waslu l-Ġermanja tiġbed il-konklużjoni li l-maġġoranza ta' dawk li wieġbu jaqblu mal-Ġermanja li l-parteċipazzjoni ta' kapaċità barranija apparti li hija diffiċli fil-prattika, ftit għandha valur miżjud fid-dawl tal-objettiv segwit u d-disinn tal-Kapaċità ta' Riżerva. Il-Ġermanja tissottolinja li t-tliet rispondenti li jappoġġjaw il-parteċipazzjoni transfruntiera ma jipprovdux proposti konkreti dwar l-implimentazzjoni prattika tagħha.

6. IMPENJI MILL-ĠERMANJA

(81) Wara l-investigazzjoni ulterjuri tal-Kummissjoni u l-kummenti li waslu mill-partijiet interessati, il-Ġermanja esprimiet ir-rieda tagħha li temenda għadd ta' punti fit-termini u l-kundizzjonijiet li jirregolaw il-Kapaċità ta' Riżerva sabiex tindirizza t-tħassib li fadal.

(82) L-ewwelnett, il-Ġermanja impenjat ruħha li tirrevedi r-regoli dwar ir-remunerazzjoni ta' spejjeż varjabbli. Il-Ġermanja mhux se tibqa' tħallas lura dawn l-ispejjeż, u għalhekk id-detenturi tal-kapaċità li jissottomettu offerta biex jipparteċipaw fil-Kapaċità ta' Riżerva huma mistennija jinkludu kemm l-ispejjeż fissi kif ukoll dawk varjabbli tagħhom. Dan tal-aħħar jimplika li se jkollha ssir valutazzjoni dwar l-għadd ta' drabi li se tiġi attivata l-Kapaċità ta' Riżerva.

(83) It-tieni, fir-rigward tar-rispons għad-domanda, il-Ġermanja impenjat ruħha li timmodifika l-iskema ta' għajnuna kif ġej (10): (a) Tagħbijiet konnessi ma' grilji ta' vultaġġ medju se jitħallew jipparteċipaw, u b'hekk jiġi estiż b'mod sinifikanti l-għadd ta' fornituri potenzjali ta' rispons fin-naħa tad-domanda (“DSR”); (b) L-aggregazzjoni tat-tagħbijiet (jiġifieri, il-kombinazzjoni ta' diversi tagħbijiet fi prodott uniku ta' rispons għad-domanda) se tkun permessa, u din tippermetti servizz aħjar u aktar effiċjenti ta' rispons għad-domanda u għalhekk tiffaċilita bil-kbir il-parteċipazzjoni ta' operaturi ta' rispons għad-domanda; (c) Bis-saħħa tat-tnaqqis tad-daqs minimu minn 10 għal 5 MW tagħbijiet iżgħar jistgħu jipparteċipaw individwalment b'mod aktar faċli; (d) L-obbligu li l-potenza elettrika tinxtara kollha sentejn bil-quddiem ġie mnaqqas għal sitt xhur, li jagħmlu inqas riskjuż u għalhekk inqas għali għad-DSRs biex jipparteċipaw (11); (e) L-għadd ta' testijiet tnaqqas minn 12 għal tnejn fis-sena. Minħabba li t-testijiet huma relattivament għaljin għad-DSRs (spejjeż varjabbli għoljin għal kull attivazzjoni), dan huwa mistenni jippermetti lid-DSRs jitfgħu offerti aktar kompetittivi fl-irkant, u b'hekk tiżdied ukoll il-pressjoni kompetittiva fl-irkant; (f) Il-parteċipazzjoni fir-Riżerva hija permessa għal tagħbijiet inflessibbli biss, li se tkun żgurata mill-ħtieġa li t-tagħbijiet ma jkunux ipparteċipaw fl-iskema ta' interrompibilità tal-ABLAV jew fis-suq tal-ibbilanċjar matul is-36 xahar preċedenti; u (g) L-operaturi ta' rispons għad-domanda jistgħu jipparteċipaw għal perjodu limitat biex jingħataw inċentiv sabiex fl-aħħar mill-aħħar ibiegħu l-flessibilità tagħhom direttament fis-suq tal-elettriku. Wara l-parteċipazzjoni fir-riżerva (jew għal sentejn, jew għal erba' snin b'perjodu ta' preklużjoni ta' sena) jistgħu jipparteċipaw fis-suq (iżda mhux fl-iskema ta' interrompibilità ta' appoġġ tal-ABLAV). Qabel ma jieħdu sehem fl-irkant l-operaturi għandhom jiddeċiedu liema waħda miż-żewġ reġimi (ta' sentejn jew ta' erba' snin b'perjodu ta' preklużjoni) biħsiebhom isegwu.

(84) It-tielet, il-Ġermanja impenjat ruħha li tirrevedi l-metodoloġija għall-kalkolu tal-agħar xenarju raġonevoli possibbli biex jiġi rifless l-ogħla livell ta' valutazzjoni tal-adegwatezza tal-provvista ġenerata. Din ir-reviżjoni se tinkludi l-kalkolu ta' standard ta' affidabbiltà, li jqis l-ispejjeż usa' għas-soċjetà u l-benefiċċji ta' grad addizzjonali ta' sigurtà tal-provvista tal-enerġija. Il-Ġermanja impenjat ruħha wkoll li tapplika din il-metodoloġija riveduta u l-istandard ta' affidabbiltà għad-determinazzjoni tal-ħtieġa u tad-daqs tal-Kapaċità ta' Riżerva għall-ewwel perjodu ta' konsenja.

(85) Ir-raba', il-Ġermanja impenjat ruħha li tillimita l-volum tar-Riżerva għal massimu ta' 2 GW għat-tliet perjodi ta' konsenja.

(86) Il-ħames, il-Ġermanja impenjat ruħha li tnaqqas is-suppożizzjoni tal-agħar xenarju raġonevoli possibbli li kienet relatata ma' frodi ta' bbilanċjar minn 2,5 GW għal 1 GW. Skont il-Ġermanja, dan jirrifletti l-fatt li fis-Strommarktgesetz (12) saru arranġamenti għat-tnaqqis, jekk mhux għall-evitar totali, tal-frodi. Madankollu, il-frodi tibqa' inċertezza residwa, u għalhekk għal raġunijiet ta' sigurtà tal-provvista tal-enerġija l-frodi tal-ibbilanċjar għandha tinżamm. Barra minn hekk il-Ġermanja tindika li se temenda s-suppożizzjoni tal-agħar xenarju raġonevoli possibbli relatata mad-disponibbiltà ta' impjanti tal-enerġija konvenzjonali fid-dawl tal-għadd ta' intenzjonijiet ta' għeluq minn operaturi ta' dawn l-impjanti tal-enerġija li ġew notifikati lill-Bundesnetzagentur. Il-Ġermanja tassumi li r-rata attwali ta' għeluq notifikat se tkompli, li tfisser 2 GW addizzjonali ta' għeluq. Barra minn hekk dawn is-suppożizzjonijiet riveduti se jagħmlu parti mill-valutazzjoni tal-adegwatezza riveduta msemmija fil-premessa 84.

7. VALUTAZZJONI TAL-MIŻURA

7.1. Eżistenza ta' għajnuna

(87) Kif spjegat fit-Taqsima 3 tad-Deċiżjoni tal-Ftuħ, il-Kummissjoni waslet għall-konklużjoni preliminari li l-Kapaċità ta' Riżerva tikkostitwixxi għajnuna mill-Istat fis-sens tal-Artikolu 107(1) tat-Trattat.

(88) Filwaqt li l-Ġermanja ddikjarat li l-pagamenti taħt il-Kapaċità ta' Riżerva għandhom jitqiesu bħala kumpens għal SGEI li jissodisfa l-kundizzjonijiet kollha stabbiliti fis-sentenza Altmark u għalhekk ma jikkostitwixxux għajnuna mill-Istat, il-Kummissjoni esprimiet dubji dwar jekk l-ewwel u r-raba' kriterju ta' Altmark kinux issodisfati.

(89) Fir-rigward tal-ewwel kriterju ta' Altmark, id-Deċiżjoni tal-Ftuħ esprimiet tħassib relatat mal-konformità tal-iskema mad-Direttiva 2009/72/KE. B'mod partikolari, l-iskema tista' tkun diskriminatorja minħabba li tidher li teskludi de facto operaturi ta' rispons għad-domanda u teskludi de jure fornituri ta' kapaċità barranin milli effettivament jipparteċipaw fir-Riżerva. Barra minn hekk id-Deċiżjoni tal-Ftuħ esprimiet dubji dwar jekk l-iskema kinitx meħtieġa għas-sigurtà tal-provvista tal-elettriku fil-Ġermanja u għalhekk dwar jekk tistax tkun ġustifikata fid-dawl tal-objettiv li tiġi żgurata s-sigurtà tal-provvista tal-enerġija. Fl-aħħar nett, id-Deċiżjoni tal-Ftuħ fakkret li SGEIs jistgħu jkunu ġustifikati biss fejn ikun intwera li s-suq ma kienx kapaċi jirrendi, u li fid-dawl tan-nuqqas ta' riformi importanti fis-suq fil-Ġermanja s-suq ma setax jirrendi.

(90) Barra minn hekk minħabba d-diskriminazzjoni suspettata msemmija hawn fuq il-Kummissjoni kellha dubji jekk ir-raba' kriterju ta' Altmark kienx issodisfat. Il-Kummissjoni tinnota li filwaqt li wħud mid-dubji espressi fid-Deċiżjoni tal-Ftuħ ġew imtaffija, oħrajn għadhom hemm.

(91) L-ewwel nett, il-Kummissjoni tieħu nota tar-rekwiżiti mtejba ta' eliġibbiltà għall-operaturi ta' rispons għad-domanda kif ippreżentat u vvalutat fil-premessa 83 u fil-premessi minn 118 sa 122. Dan it-tibdil se jneħħi d-diskriminazzjoni bejn l-operaturi DSR u fornituri ta' kapaċità oħra. Barra minn hekk, se jwassal għal għadd akbar ta' parteċipanti potenzjali u b'hekk tiżdied il-pressjoni kompetittiva u remunerazzjoni proporzjonata fl-irkant.

(92) It-tieni, il-Kummissjoni tqis li l-esklużjoni ta' parteċipazzjoni barranija tista' tkun ġustifikata minħabba li f'sitwazzjonijiet estremi fejn tiġi attivata l-Kapaċità ta' Riżerva, il-kapaċità ta' importazzjoni tkun diġà ġiet eżawrita kollha kif spjegat fil-premessa 125.

(93) It-tielet, il-Kummissjoni tieħu nota tat-titjib għall-valutazzjoni tan-neċessità mill-Ġermanja kif stabbilit fil-premessi 84 u 85, li huwa vvalutat fit-Taqsima 7.3.2. Il-Kummissjoni tenfasizza li l-importanza ta' valutazzjoni tan-neċessità li tipprovdi għarfien realistiku dwar il-probabbiltà ta' avvenimenti estremi tinsab fil-kapaċità tagħha li tkejjel sewwa d-daqs tal-intervent.

(94) Madankollu, il-Kummissjoni tkompli tiddubita jekk il-miżura attwali tistax titqies bħala SGEI. Il-Kummissjoni tfakkar li SGEI ma jistax jiġi definit sakemm is-suq ma jkunx jista' jipprovdi l-livell meħtieġ ta' sigurtà tal-provvista tal-enerġija. Ma jkunx xieraq li attività li tista' tiġi pprovduta taħt kundizzjonijiet normali tas-suq tiġi definita bħala SGEI. Sabiex jiġi vvalutat jekk servizz jistax jiġi pprovdut mis-suq, jitqies ukoll it-tibdil possibbli għall-funzjonament tas-suq.

(95) Il-Kummissjoni tinnota li filwaqt li fis-snin li ġejjin il-Ġermanja biħsiebha timplimenta għadd ta' riformi tas-suq u proġetti ta' infrastruttura, is-suq tal-elettriku għadu juri fallimenti sinifikanti tas-suq li ma ġewx indirizzati. Hemm, pereżempju, żbilanċi reġjonali importanti fid-domanda u fil-provvista tal-elettriku kkawżati minn konġestjoni fin-netwerks ta' trażmissjoni mit-Tramuntana-Nofsinhar u minn xejriet diverġenti ta' provvista u ta' domanda bejn it-Tramuntana u n-Nofsinhar tal-Ġermanja b'mod partikolari minħabba l-iżvilupp kontinwu ta' ammonti kbar ta' ġenerazzjoni eolika fit-Tramuntana tal-Ġermanja u d-deċiżjoni li jingħalqu l-impjanti nukleari li b'mod partikolari għandhom effett fin-Nofsinhar tal-Ġermanja. Bħala konsegwenza ta' dan, l-iżbilanċi reġjonali jżidu l-problema tat-tnaqqis tal-qligħ mill-ġenerazzjoni tal-enerġija fis-suq bl-ingrossa (missing money) għas-suq Ġermaniż b'mod partikolari għall-kapaċità tal-enerġija elettrika bbażata fin-Nofsinhar tal-Ġermanja fejn il-prezzijiet għandhom tendenza li jkunu aktar baxxi milli f'sitwazzjoni fejn skarsezza reġjonali tkun riflessa b'mod sħiħ fl-iffissar tal-prezzijiet. Fin-Nofsinhar tal-Ġermanja, hemm ir-riskju li kapaċità li tista' tkun profitabbli f'suq li jiffunzjona bis-sħiħ u li tista' tkun meħtieġa wara t-tneħħija gradwali tal-enerġija nukleari toħroġ mis-suq Din is-sitwazzjoni tikkontribwixxi għal żieda fir-riskju tas-sigurtà tal-provvista.

(96) Barra minn hekk, il-Kummissjoni tinnota li għandu jkun il-funzjonament normali tas-suq tal-elettriku li jiskatta l-investimenti meħtieġa biex tiġi koperta d-domanda. Il-Ġermanja qed tieħu passi biex ittejjeb il-funzjonament tas-suq pereżempju billi ttejjeb is-sinjali tal-prezzijiet biex tagħmel l-investimenti f'kapaċità flessibbli aktar profitabbli. Il-Kummissjoni tilqa' dawn il-miżuri u tqis li jistgħu jinċentivaw aktar investimenti fil-kapaċità fil-ġejjieni. Fl-istess ħin, irid jgħaddi ż-żmien sabiex dawn ir-riformi jkollhom effetti tanġibbli fuq is-suq u huwa diffiċli li wieħed ibassar l-impatt preċiż tagħhom fuq is-sitwazzjoni tas-sigurtà tal-provvista tal-enerġija fil-Ġermanja. Fi kwalunkwe każ, fis-sitwazzjoni kif inhi llum, is-suq mhuwiex kompletament kapaċi jipprovdi l-livell meħtieġ ta' sigurtà tal-provvista billi jiskatta l-investimenti meħtieġa f'kapaċità flessibbli.

(97) Il-Kummissjoni ttenni li sakemm is-suq ma jkunx ġie megħjun jilħaq, sal-ogħla livell possibbli, l-objettiv politiku mixtieq, jiġifieri s-sigurtà tal-provvista tal-enerġija, SGEI ma jistax ikun ġustifikat. Il-Kummissjoni għalhekk tqis li l-miżura tista' ma tikkostitwixxix SGEI ġenwin u għalhekk ma jistax jiġi eskluż li tagħti vantaġġ lill-benefiċjarji tagħha.

(98) Għall-kuntrarju l-Kummissjoni tikkonkludi, f'konformità mad-Deċiżjoni tal-Ftuħ, li l-miżura hija ffinanzjata mir-riżorsi tal-Istat u hija imputabbli lill-Istat minħabba d-dispożizzjonijiet leġiżlattivi stabbiliti fl-Artikolu 13e tal-EnWG. Dan minħabba li l-iskema ġiet żviluppata mill-Istat Ġermaniż li jipprovdi bil-liġi li l-ispejjeż tagħha jistgħu jitgħaddew lill-konsumaturi kollha permezz ta' żieda fit-tariffi tan-netwerk. Għalhekk fuq il-bażi tas-sentenza Vent de Colère, hemm il-preżenza ta' riżorsi tal-Istat u l-iskema hija imputabbli lill-Istat. Barra minn hekk, l-Ordinanza dwar il-Kapaċità ta' Riżerva tippreskrivi li t-TSOs għandhom inaqqsu mill-ispejjeż tagħhom id-dħul li jirċievu permezz tal-iskema. Dan jimplika li huwa l-Istat li jordna bil-liġi lit-TSOs jattribwixxu u jiġbru l-fondi meħtieġa. Il-fondi jiġu ġġenerati mill-Ordinanza dwar il-Kapaċità ta' Riżerva u jiġu amministrati b'mod kollettiv mit-TSOs. Għalhekk jibqgħu dejjem taħt l-influwenza tal-awtoritajiet pubbliċi. Billi l-mekkaniżmu ta' finanzjament u l-leġiżlazzjoni ma għaddew minn ebda tibdil f'dan ir-rigward mid-Deċiżjoni tal-Ftuħ, il-Kummissjoni tikkonferma l-konklużjoni preliminari tad-Deċiżjoni tal-Ftuħ li l-iskema hija ffinanzjata mir-riżorsi tal-Istat u li hija imputabbli lill-Istat.

(99) Il-Kummissjoni tqis ukoll, b'mod konformi mad-Deċiżjoni tal-Ftuħ, li l-miżura għandha l-possibbiltà li taffettwa l-kompetizzjoni u l-kummerċ fis-suq tal-elettriku, minħabba li s-suq tal-elettriku Ġermaniż huwa miftuħ għall-kompetizzjoni u konness ma' swieq tal-elettriku ġirien, kif spjegat fil-premessa 33.

(100) Billi ma jistax jiġi eskluż li l-iskema tagħti vantaġġ lill-benefiċjarji tagħha u li l-kundizzjonijiet l-oħra għall-eżistenza ta' għajnuna huma ssodisfati, il-Kummissjoni ma tistax teskludi li l-iskema attwali tikkostitwixxi għajnuna u tipproċedi bil-valutazzjoni tal-kompatibilità tagħha.

7.2. Legalità tal-għajnuna

(101) Il-Ġermanja nnotifikat l-iskema ta' għajnuna lill-Kummissjoni u għadha ma implimentatx l-iskema. Għalhekk il-Ġermanja ssodisfat l-obbligi tagħha skont l-Artikolu 108(3) tat-Trattat.

7.3. Kompatibbiltà tal-għajnuna mas-suq intern

(102) Fid-Deċiżjoni tal-Ftuħ il-Kummissjoni kienet tal-fehma preliminari li l-Kapaċità ta' Riżerva kienet skema ta' għajnuna mmirata biex tiġi żgurata l-adegwatezza tal-provvista ġenerata u s-sigurtà tal-provvista tal-elettriku u għalhekk taqa' fil-kamp ta' applikazzjoni tat-Taqsima 3.9 tal-EEAG, li tistabbilixxi l-kundizzjonijiet li taħthom għajnuna għall-adegwatezza tal-provvista ġenerata tista' titqies bħala kompatibbli mas-suq intern fuq il-bażi tal-Artikolu 107(3)(c) tat-Trattat. Miżura għall-adegwatezza tal-provvista ġenerata hija kompatibbli jekk jiġu ssodisfati l-kriterji ta' kompatibbiltà li ġejjin elenkati fil-paragrafu 27 tal-EEAG: (13) (a) Kontribut għal objettiv definit sew ta' interess komuni (it-Taqsima 7.3.1); (b) Ħtieġa għal intervent mill-Istat (it-Taqsima 7.3.2); (c) Adegwatezza (it-Taqsima 7.3.3); (d) Effett ta' inċentiv (it-Taqsima 7.3.4); (e) Proporzjonalità (it-Taqsima 7.3.5); (f) L-evitar ta' effetti negattivi bla bżonn fuq il-kompetizzjoni u l-kummerċ (it-Taqsima 7.3.6); u (g) Trasparenza (it-Taqsima 7.3.7).

7.3.1. Kontribut għal objettiv definit sew ta' interess komuni

(103) Id-Deċiżjoni tal-Ftuħ waslet għall-konklużjoni preliminari li l-objettiv tal-Kapaċità ta' Riżerva kien li jiġi indirizzat it-tħassib dwar is-sigurtà tal-provvista tal-elettriku. Il-Kummissjoni stiednet lill-partijiet interessati biex jikkummentaw dwar l-osservazzjoni preliminari – relatata mal-paragrafu 220 tal-EEAG – li l-Kapaċità ta' Riżerva ma kintix probabbli timmina l-objettiv tat-tneħħija gradwali ta' sussidji li jagħmlu ħsara lill-ambjent u li primarjament għandhom jitqiesu modi alternattivi biex tinkiseb adegwatezza tal-provvista ġenerata mingħajr dawn l-impatt ambjentali negattivi (14).

(104) Il-Kummissjoni ma rċevietx kummenti relatati ma' din il-kwistjoni u għalhekk tibqa' tal-fehma li l-Kapaċità ta' Riżerva x'aktarx mhijiex se timmina l-objettiv tat-tneħħija gradwali ta' sussidji li jagħmlu ħsara lill-ambjent minħabba li hija meħtieġa u kumplimentari għall-isforzi attwali tal-Ġermanja biex timmaniġġja t-tranżizzjoni tal-enerġija tagħha lejn taħlita enerġetika aktar sostenibbli.

(105) Fuq il-bażi ta' dan, il-Kummissjoni tikkonkludi li s-sigurtà tal-provvista, fil-forma ta' Kapaċità ta' Riżerva biex titratta sitwazzjonijiet ta' skarsezza mhux mistennija, tikkostitwixxi objettiv ta' interess komuni li għalih tikkontribwixxi l-Kapaċità ta' Riżerva.

7.3.2. Ħtieġa għal intervent mill-Istat

(106) Rekwiżit ewlieni tal-EEAG huwa li l-ħtieġa tal-miżura tintwera fuq il-bażi tal-hekk imsejħa valutazzjoni tal-adegwatezza. Kif stabbilit fil-premessa 35, id-Deċiżjoni tal-Ftuħ staqsiet jekk il-miżura kinitx meħtieġa fid-dawl ta': (a) l-assenza ta' parametri fundamentali meħtieġa għall-oġġettivar tal-intervent (b'mod partikolari l-indikatur ekonomiku VOLL u l-istandard ta' affidabbiltà), u (b) dubji fir-rigward tan-natura raġonevoli ta' wħud mis-suppożizzjonijiet tal-agħar xenarju possibbli.

(107) Kif stabbilit fit-Taqsima 6, il-Ġermanja ntrabtet li tindirizza dan it-tħassib, billi ttejjeb il-metodoloġija tal-valutazzjoni tal-adegwatezza tagħha u billi tirrevedi s-suppożizzjonijiet.

(108) Il-Kummissjoni tieħu nota tal-impenn mill-Ġermanja biex tirrevedi l-metodoloġija tagħha għall-kalkolu tan-neċessità tal-Kapaċità ta' Riżerva, kif stabbilit fil-premessa 84. Il-Kummissjoni tqis li r-reviżjoni tal-metodoloġija, li se tiġi applikata mit-tieni rkant, għall-kalkolu tal-impatti tal-agħar xenarju possibbli se twassal għal determinazzjoni aktar oġġettiva tal-ħtieġa tal-Kapaċità ta' Riżerva u tad-daqs tagħha fil-ġejjieni. B'mod partikolari l-Kummissjoni tilqa' l-kalkolu ta' standard ta' affidabbiltà bħala valur referenzjarju ekonomiku għas-sigurtà tal-provvista, li jippermetti analiżi tal-ispejjeż imqabbla mal-benefiċċji ta' protezzjoni addizzjonali kontra r-riskji ta' sigurtà tal-provvista. Il-Kummissjoni tinnota li għalkemm il-Ġermanja ma ntrabtitx li tuża l-metriċi tal-VOLL għall-kalkolu tar-rieda tal-konsumaturi li jħallsu għas-sigurtà tal-provvista, intrabtet li tikkalkula l-impatti soċjetali ekonomiċi usa' tal-Kapaċità ta' Riżerva. L-objettiv ta' dawn il-kalkoli huwa li jiġi evitat l-akkwist żejjed ta' kapaċità li jiswa ħafna flus. Dan għandu jevita li l-Istat jixtri livell ta' “assigurazzjoni” li jmur lil hinn mir-rieda tal-konsumaturi li jħallsu għas-sigurtà tal-provvista. Il-Kummissjoni tqis li l-approċċ li l-Ġermanja ntrabtet li se tadotta se jevita l-akkwist żejjed li jiswa ħafna flus.

(109) Fir-rigward tas-suppożizzjonijiet ewlenin tal-agħar xenarju possibbli, il-Kummissjoni tieħu nota tal-impenn meħud mill-Ġermanja biex tnaqqas id-daqs tal-frodi tal-ibbilanċjar potenzjali kif stabbilit fil-premessa 86. Il-Kummissjoni taċċetta li l-frodi tal-ibbilanċjar huwa aktar probabbli li jseħħ meta s-sitwazzjoni tal-provvista tkun stretta u l-prezzijiet ikunu għoljin. Madankollu, il-Kummissjoni jidhrilha li t-tnaqqis fid-daqs tas-suppożizzjonijiet huwa raġonevoli fid-dawl tal-iżvilupp tal-leġiżlazzjoni li jagħmilha aktar diffiċli li jitwettaq tali frodi. Il-Kummissjoni taċċetta wkoll iż-żieda fid-dekummissjonar domestiku mistenni tal-produzzjoni konvenzjonali fid-dawl tal-aħħar informazzjoni dwar id-dekummissjonar kif notifikat lill-Bundesnetzagentur. Dawn iċ-ċifri juru li fil-perjodu bejn l-elaborazzjoni tal-agħar xenarju raġonevoli possibbli li ġie kkomunikat lill-Kummissjoni qabel id-Deċiżjoni tal-Ftuħ (jiġifieri, f'Novembru 2016) u Settembru 2017 l-Bundesnetzagentur ġiet mgħarrfa b'għeluq addizzjonali ta' 1,4 GW. Din hija żieda sinifikanti meta mqabbla mar-rata ta' dekommissjonar mistennija taħt l-agħar xenarju raġonevoli possibbli, li kien ibbażat fuq rata ta' dekummissjonar ta' 670 MW fis-sena, flimkien max-xenarju bażi tal-ENTSO-E. Il-Kummissjoni għalhekk tqis li fid-dawl tal-evidenza ppreżentata huwa raġonevoli li s-suppożizzjoni tiġi kkoreġuta 'l fuq.

(110) Il-Kummissjoni tikkonkludi li l-kalkolu tad-daqs ta' riżerva strateġika jista' jkun ibbażat fuq il-kalkolu tal-agħar xenarju raġonevoli possibbli, sakemm tali kalkolu jqis l-ispejjeż ta' protezzjoni addizzjonali meta mqabbel mal-benefiċċji soċjali tiegħu. Il-Kummissjoni tikkonkludi li bħala riżultat tal-impenji tal-Ġermanja l-Kapaċità ta' Riżerva se tkun konformi ma' dan l-approċċ.

(111) Fir-rigward tat-tul tal-iskema, id-Deċiżjoni tal-Ftuħ esprimiet tħassib dwar in-nuqqas ta' data tat-tmiem. Il-Kummissjoni tinnota li l-Ġermanja indikat li kull sentejn se isiru valutazzjonijiet tal-adegwatezza sabiex jiġi ddeterminat jekk ikunx għad hemm il-ħtieġa għall-Kapaċità ta' Riżerva. Il-Ġermanja tenfasizza li d-daqs tal-Kapaċità ta' Riżerva se jiġi aġġustat fuq il-bażi ta' dawn il-kalkoli.

(112) Il-Kummissjoni tqis li l-valutazzjoni tal-adegwatezza riveduta se tkun adattata għad-determinazzjoni tal-ħtieġa u tad-daqs tal-Kapaċità ta' Riżerva u li ntweriet in-neċessità tar-riżerva.

(113) Il-Kummissjoni ttenni l-argumenti tagħha ppreżentati fid-Deċiżjoni ta' Ftuħ (15) li riżervi strateġiċi huma miżuri temporanji xierqa, pereżempju, biex jakkumpanjaw ir-riformi tas-suq sakemm is-suq jiffunzjona kif suppost u l-parteċipanti fis-suq ikunu familjari mal-funzjonament tiegħu.

(114) Fuq il-bażi ta' dawn il-kunsiderazzjonijiet, il-Kummissjoni tillimita l-approvazzjoni tagħha għal sitt snin, jiġifieri għal tliet perjodi konsekuttivi ta' konsenja ta' sentejn li jibdew mill-ewwel irkant li se jingħata fl-1 ta' Ottubru 2019 sa tmiem it-tielet perjodu ta' konsenja, li se jkun fit-30 ta' Settembru 2025.

7.3.3. Adegwatezza

(115) Fir-rigward tal-adegwatezza tal-Kapaċità ta' Riżerva, id-Deċiżjoni tal-Ftuħ esprimiet dubji dwar ir-remunerazzjoni separata tal-ispejjeż varjabbli f'każ ta' attivazzjoni tar-Riżerva u r-regoli ta' eliġibbiltà.

7.3.3.1. Remunerazzjoni separata tal-ispejjeż varjabbli

(116) Fir-rigward tar-remunerazzjoni separata tal-ispejjeż varjabbli f'każ ta' attivazzjoni tar-Riżerva, il-Kummissjoni kellha dubji jekk il-kategoriji tal-ispejjeż li għalihom kien previst dan ir-rimborż separat kinux jikkostitwixxu spejjeż varjabbli. Għandu jiġi nnotat li r-rimborż ta' dawn l-ispejjeż b'mod separat u indipendenti mill-irkant invers jimplika li mhux se jkun hemm proċess kompetittiv biex jiġi żgurat li dawn l-ispejjeż jiġu limitati għall-minimu neċessarju.

(117) Il-Kummissjoni ħadet nota tal-impenn tal-Ġermanja sabiex teskludi r-rimborż separat tal-ispejjeż varjabbli għall-parteċipanti kollha kif stabbilit fil-premessa 82. Il-Kummissjoni tistenna li din l-emenda twassal għal akkwist pubbliku aktar kompetittiv minħabba li l-parteċipanti fl-irkant huma inċentivati biex jinkludu l-ispejjeż kollha tagħhom fl-offerta tagħhom. Fil-valutazzjoni tal-ispejjeż varjabbli tagħhom, il-parteċipanti se jkollhom jagħmlu suppożizzjonijiet dwar l-għadd ta' drabi li l-Kapaċità ta' Riżerva se tiġi attivata, minħabba li l-ispejjeż varjabbli jqumu biss meta r-riżerva tiġi attivata. Il-Kummissjoni tinnota li l-fatt li l-ispejjeż ta' provvista sigura ta' fjuwil ma jibqgħux jiġu rimborżati separatament ifisser li dan l-element ta' spiża huwa integrat fil-proċess kompetittiv u jpoġġi lill-fornituri potenzjali tal-kapaċità fuq l-istess livell. Il-Kummissjoni għalhekk tqis li t-tħassib tagħha f'dan ir-rigward ġie indirizzat b'mod xieraq.

7.3.3.2. Kriterji ta' eliġibbiltà

Il-parteċipazzjoni tar-rispons għad-domanda

(118) Fir-rigward tal-kriterji ta' eliġibbiltà tal-Kapaċità ta' Riżerva, il-Kummissjoni kellha tħassib li r-rispons għad-domanda jista' jitqiegħed fi żvantaġġ meta mqabbel mal-faċilitajiet ta' ġenerazzjoni minħabba għadd ta' rekwiżiti ta' parteċipazzjoni u għalhekk ikun eskluż de facto minn parteċipazzjoni fir-Riżerva.

(119) Il-Kummissjoni ħadet nota tal-impenji li saru mill-Ġermanja dwar din il-kwistjoni kif stabbilit fil-premessa 83 u tqis li l-kundizzjonijiet emendati li jirregolaw il-parteċipazzjoni tal-operaturi DSR jiżguraw kundizzjonijiet ekwi bejn l-operaturi DSR u fornituri tal-kapaċità oħra.

(120) L-impenji jtejbu l-pożizzjoni kompetittiva tad-DSRs f'żewġ modi importanti. L-ewwel sett ta' impenji jwessa' l-kriterji ta' eliġibbiltà għal tagħbijiet li kieku ma kinux ikunu jistgħu jipparteċipaw fuq il-bażi tat-termini u l-kundizzjonijiet inizjalment notifikati. Dan huwa l-każ għal tagħbijiet iżgħar (bejn 5 u 10 MW), għal tagħbijiet li jeħtieġu aggregatur biex isiru attivi u għal tagħbijiet li huma konnessi ma' grilja ta' vultaġġ medju minflok mal-grilja tat-trażmissjoni. It-tieni sett ta' emendi jagħmilha finanzjarjament aktar attraenti u inqas riskjuż għall-fornituri DSR biex jipparteċipaw fil-Kapaċità ta' Riżerva. B'mod partikolari, it-tnaqqis tal-għadd massimu ta' testijiet u t-tnaqqis tal-perjodu ta' żmien li għalih il-fornituri DSR iridu jixtru l-elettriku bil-quddiem inaqqas l-ispejjeż mistennija tal-fornituri DSR u jagħmilhom potenzjalment aktar kompetittivi mal-ġenerazzjoni fl-irkant.

(121) Filwaqt li dawn il-modifiki jgħinu sabiex ir-rispons għad-domanda jikkompeti fuq l-istess livell mal-ġenerazzjoni, il-Kummissjoni taċċetta li ċerti limitazzjonijiet japplikaw għall-fornituri tar-rispons għad-domanda. B'mod partikolari, id-dispożizzjoni li tillimita l-parteċipazzjoni ta' operaturi ta' rispons għad-domanda għal fornituri DSR inflessibbli biss hija maħsuba biex jiġi evitat li r-riżorsi flessibbli eżistenti li diġà joffru l-flessibbiltà tagħhom fis-suq, jitilqu minn dak is-suq favur il-Kapaċità ta' Riżerva. Il-Kummissjoni tqis li din id-dispożizzjoni tevita li tagħbijiet flessibbli jitilqu mis-suq biex jissieħbu fil-Kapaċità ta' Riżerva u fl-istess ħin tiżgura li tagħbijiet inflessibbli jsiru flessibbli. Bl-istess mod, il-limitazzjoni tat-tul tal-parteċipazzjoni hija ġġustifikata minħabba li se tistimola l-kapaċità ta' rispons għad-domanda li tkun saret flessibbli biex issir attiva fis-suq tal-elettriku wara l-ħruġ mir-Riżerva ta' Kapaċità, li jista' jnaqqas il-ħtieġa għall-Kapaċità ta' Riżerva fit-tul.

(122) Fuq il-bażi ta' dawn il-kunsiderazzjonijiet, il-Kummissjoni tqis li t-tħassib tagħha relatat mad-diskriminazzjoni de facto tal-operaturi ta' rispons għad-domanda fil-Kapaċità ta' Riżerva ġie indirizzat.

Il-parteċipazzjoni ta' kapaċità barranija

(123) Kif stabbilit fil-premessa 42, id-Deċiżjoni tal-Ftuħ esprimiet dubji u stiednet kummenti dwar l-esklużjoni ta' ġenerazzjoni barranija. Fil-kuntest tad-diskussjonijiet ta' qabel in-notifika li ppreċedew id-Deċiżjoni tal-Ftuħ l-awtoritajiet Ġermaniżi kienu spjegaw li hemm żewġ raġunijiet ewlenin għall-esklużjoni ta' kapaċità barranija. L-ewwel nett, jekk il-fornituri ta' kapaċità barranija jitħallew jipparteċipaw dan ikun jeħtieġ ir-riżerva ta' kapaċità ta' interkonnessjoni. It-tieni, ir-riżerva ta' kapaċità barranija għall-Kapaċità ta' Riżerva tkun teħtieġ li din il-kapaċità ma tkunx tista' tiġġenera jew tbigħ il-potenza elettrika fis-suq domestiku tagħha u titqiegħed esklussivament għad-dispożizzjoni tat-TSOs Ġermaniżi.

(124) Il-Kummissjoni tinnota li t-tweġibiet mill-parteċipanti tas-suq għad-Deċiżjoni tal-Ftuħ ma ressqux argumenti ġodda. Għalkemm żewġ rispondenti ssottolinjaw li bħala prinċipju l-mekkaniżmi kollha ta' kapaċità għandhom ikunu miftuħa għall-parteċipazzjoni barranija, ma pprovdewx argumenti dwar għaliex ikun hemm distorsjoni tas-suq jew kif din il-parteċipazzjoni tista' tiġi organizzata b'mod effettiv.

(125) L-ewwel nett, il-Kummissjoni tqis li ma hemm l-ebda valur miżjud f'sitwazzjoni ta' skarsezza li fihom tiġi skattata l-Kapaċità ta' Riżerva minħabba li fi kwalunkwe każ f'dak il-mument il-kapaċità kollha ta' interkonnessjoni tintuża għall-importazzjonijiet. It-tieni, id-disinn tal-iskema jiżgura li l-Kapaċità ta' Riżerva tinżamm kompletament barra mis-suq sabiex ma tfixkilx la l-operazzjoni fuq perjodu qasir tas-suq u lanqas is-sinjali ta' investiment fit-tul. Dan jiżgura wkoll li l-kapaċità barranija ma tiġix affettwata mir-Riżerva u għalhekk ma hemmx bażi li l-parteċipazzjoni ta' kapaċità barranija se tneħħi d-distorsjonijiet kif ikun il-każ pereżempju f'mekkaniżmu ta' kapaċità mifrux mas-suq kollu. Il-Kummissjoni għalhekk tqis li huwa xieraq li l-kapaċità domestika biss tista' tipparteċipa fil-Kapaċità ta' Riżerva.

(126) Fuq il-bażi ta' dawn il-kunsiderazzjonijiet, il-Kummissjoni tqis il-Kapaċità ta' Riżerva bħala xierqa biex jintlaħaq l-objettiv ta' interess komuni.

7.3.4. Effett ta' inċentiv

(127) Id-Deċiżjoni tal-Ftuħ ikkonkludiet li l-Kapaċità ta' Riżerva għandha effett ta' inċentiv li se jbiddel l-imġiba tal-benefiċjarji tagħha. Billi ma waslu ebda kummenti minn terzi persuni f'dan ir-rigward, il-Kummissjoni tikkonferma din il-konklużjoni.

7.3.5. Proporzjonalità

(128) Fir-rigward tal-proporzjonalità tal-miżura, id-Deċiżjoni tal-Ftuħ tenniet it-tħassib tagħha dwar ir-rekwiżiti restrittivi ta' eliġibbiltà. Jekk il-possibiltajiet għall-parteċipazzjoni fl-offerta jkunu limitati bla bżonn, hemm ir-riskju li l-għajnuna ma tkunx limitata għall-minimu neċessarju.

(129) Barra minn hekk, l-iżgurar li ma tingħata ebda għajnuna lil hinn minn dak li hu meħtieġ jeħtieġ li jintwera li l-kapaċità addizzjonali fil-forma tar-riżerva strateġika hija ekonomikament sinifikanti u tirrifletti r-rieda tal-konsumaturi li jħallsu għall-kapaċità. Jirrikjedi wkoll li r-Riżerva titneħħa gradwalment ladarba jiġu implimentati r-riformi tas-suq u l-impatt tat-tranżizzjoni tal-enerġija li għaddejja dwar il-kapaċità jkun aktar ċert.

(130) It-tħassib tal-Kummissjoni ġie indirizzat mill-impenji tal-Ġermanja kif stabbilit fit-Taqsima 6. Il-Kummissjoni b'mod partikolari tinnota li l-possibbiltajiet imtejba ta' parteċipazzjoni għad-DSRs se jiżguraw irkant invers kompetittiv u ma' dan ammont ta' għajnuna proporzjonat. Il-Kummissjoni tqis ukoll li l-valutazzjoni riveduta tal-adegwatezza se tiżgura l-akkwist ta' kwantità ta' kapaċità proporzjonata. Fl-aħħar nett, il-Kummissjoni ttenni li d-Deċiżjoni tillimita t-tul tal-approvazzjoni għal sitt snin kif stabbilit fil-premessa 114.

(131) Fuq il-bażi ta' dawn il-kunsiderazzjonijiet, il-Kummissjoni hija sodisfatta li d-disinn tal-Kapaċità ta' Riżerva se jiżgura l-proporzjonalità tal-għajnuna.

7.3.6. L-evitar ta' effetti negattivi bla bżonn fuq il-kompetizzjoni u l-kummerċ

(132) Id-Deċiżjoni tal-Ftuħ indikat li l-imposti fuq l-iżbilanċ ġew stabbiliti fid-doppju tal-limitu tal-prezz tekniku fis-suq tal-istess ġurnata. Hija ddikjarat li tali approċċ jista' jkun inqas effiċjenti ekonomikament mill-iffissar tal-limitu tal-prezz tal-istess ġurnata fl-ogħla imposta fuq l-iżbilanċ li minnha nnifisha għandha tirrifletti l-VOLL. Il-Kummissjoni għalhekk tenniet li hemm bżonn ta' definizzjoni tal-VOLL biex tiġi evitata l-applikazzjoni ta' imposti eċċessivi u distortivi fuq l-iżbilanċ.

(133) Fir-rigward tat-tħassib tal-Kummissjoni, il-Ġermanja ċċarat li l-limitu tal-prezz tal-istess ġurnata ta' EUR 10 000/MWh mhuwiex prezz massimu stabbilit legalment fis-suq tal-istess ġurnata iżda sempliċiment jirrifletti l-limitu tekniku applikat mill-iskambji li joperaw fis-suq. Huwa possibbli li l-prezzijiet ikomplu jogħlew sa EUR 20 000/MWh, pereżempju fi tranżazzjonijiet barra l-Borża, li huwa l-prezz li bih tiġi attivata r-Riżerva. Dan jippermetti lill-parteċipanti tas-suq “jiħħeġġjaw” il-pożizzjoni tagħhom sal-ammont li għalih huma esposti.

(134) Il-Kummissjoni tinnota li l-kjarifiki pprovduti mill-Ġermanja tabilħaqq ineħħu t-tħassib li l-parteċipanti tas-suq ma jkunux jistgħu jassiguraw ruħhom sal-penali potenzjali li jistgħu jġarrbu. Billi jħallu l-prezz jilħaq l-imposta fuq l-iżbilanċ pagabbli meta tiġi attivata r-Riżerva, il-parteċipanti tas-suq jistgħu jagħmlu użu sħiħ mir-riżorsi kollha disponibbli biex tiġi evitata l-attivazzjoni tar-Riżerva.

(135) Il-Kummissjoni tinnota li l-Ġermanja ma ntrabtitx li tikkalkula jew li tiddefinixxi l-VOLL. Id-Deċiżjoni tal-Ftuħ issottolinjat l-importanza tad-definizzjoni tal-VOLL kemm għall-valutazzjoni tan-neċessità kif ukoll għall-iffissar ta' prezz massimu fis-suq. Fil-premessa 108, il-Kummissjoni spjegat li l-approċċ tal-Ġermanja għall-kalkolu tal-impatti soċjetali ekonomiċi usa' tal-kapaċità ta' riżerva jilħaq l-istess objettiv tal-evitar ta' akkwist żejjed bi spejjeż għoljin. Għalhekk dan l-approċċ huwa sodisfaċenti u jillimita l-impatt tar-Riżerva għal sitwazzjonijiet estremi sabiex ma tiġix affettwata l-kompetizzjoni fis-suq tal-elettriku. Barra minn hekk, in-nuqqas ta' prezz massimu jimplika li bħala prinċipju l-prezz jista' jilħaq il-VOLL irrispettivament minn jekk ikunx ġie definit. Il-Kummissjoni hija fiduċjuża li, bl-iffissar ta' imposta fuq l-iżbilanċ għal EUR 20 000/MWh, mhuwiex probabbli li l-kapaċità importanti għas-sigurtà tal-provvista ma tkunx disponibbli meta jkun hemm bżonn.

(136) Il-Kummissjoni tfakkar ukoll li bl-attivazzjoni tar-Riżerva biss meta s-suq ma jikklirjax, hemm separazzjoni ċara bejn is-suq u r-Riżerva. Dan l-arranġament jiggarantixxi li l-iskema ma taffettwax il-kompetizzjoni u l-kummerċ fis-suq tal-elettriku.

(137) Fid-dawl tal-kjarifiki pprovduti mill-Ġermanja, il-Kummissjoni tikkonkludi li l-miżura ma għandhiex effetti negattivi bla bżonn fuq il-kompetizzjoni u l-kummerċ.

7.3.7. Trasparenza

(138) Kif stabbilit fid-Deċiżjoni tal-Ftuħ, l-awtoritajiet Ġermaniżi se japplikaw il-kundizzjonijiet ta' trasparenza stabbiliti fit-Taqsima 3.2.7 tal-EEAG safejn applikabbli għall-għajnuna mogħtija taħt il-Kapaċità ta' Riżerva. Dan ir-rekwiżit huwa għalhekk issodisfat.

8. KONKLUŻJONI

(139) Fid-dawl ta' dak li ntqal hawn fuq u fuq il-bażi tal-impenji pprovduti mill-Ġermanja (it-Taqsima 6), il-Kummissjoni ssib li l-iskema ta' għajnuna hija kompatibbli mas-suq intern, fuq il-bażi tal-Artikolu 107(3)(c) tat-Trattat u b'mod partikolari mat-Taqsima 3.9 tal-EEAG,

ADOTTAT DIN ID-DEĊIŻJONI:

Artikolu 1

L-iskema ta' għajnuna li l-Ġermanja qed tippjana li timplimenta sabiex tiġi stabbilita Kapaċità ta' Riżerva hija kompatibbli mas-suq intern fuq il-bażi tal-Artikolu 107(3)(c) tat-Trattat għal total ta' tliet perjodi konsekuttivi ta' perjodi ta' konsenja ta' sentejn għal konsenja sat-30 ta' Settembru 2025.

L-implimentazzjoni tal-iskema tal-għajnuna hija għaldaqstant awtorizzata.

Artikolu 2

Din id-Deċiżjoni hija indirizzata lir-Repubblika Federali tal-Ġermanja.

Magħmul fi Brussell, is-7 ta' Frar 2018. Għall-Kummissjoni Margrethe VESTAGER Membru tal-Kummissjoni

(1) ĠU C 159 ta' 19.5.2017, p. 6.

(2) Deċiżjoni tal-Kummissjoni tas-7 ta' April 2017 dwar Għajnuna mill-Istat – Il-Ġermanja – Għajnuna mill-Istat SA.45852 (2017/N) – Kapaċità ta' Riżerva — Stedina biex jintbagħtu l-kummenti skont l-Artikolu 108(2) tat-Trattat dwar il-Funzjonament tal-Unjoni Ewropea (ĠU C 159, 19.5.2017, p. 6).

(3) Verordnung zur Regelung des Verfahrens der Beschaffung, des Einsatzes und der Abrechnung einer Kapazitätsreserve (Kapazitätsreserveverordnung – KapResV).

(4) Madankollu, dan jeskludi swieq li fihom jitħallas prezz għal kull kilowatt, jiġifieri, fil-prattika l-iskema ta' interrompibilità stabbilita fl-Ordinanza dwar il-Kuntrattar ta' Tagħbijiet Interrompibbli (“Verordnung über Vereinbarungen zu abschaltbare Lasten”, minn hawnil quddiem, “ABLAV”) u s-suq tal-kapaċità ta' bbilanċjar.

(5) Ta' min jinnota li din hija sena wara d-data inizjali oriġinarjament prevista ta' Ottubru 2018.

(6) Is-sentenza tal-24 ta' Lulju 2003, Altmark Trans GmbH u Regierungspräsidium Magdeburg vs Nahverkehrsgesellschaft Altmark GmbH, fil-preżenza ta' Oberbundesanwalt beim Bundesverwaltungsgericht, C-280/00, ECLI:EU:C:2003:415.

(7) Is-sentenza tad-19 ta' Diċembru 2013, Association Vent De Colère! Fédération nationale u Oħrajn vs Ministre de l'Écologie, du Développement durable, des Transports et du Logement u Ministre de l'Économie, des Finances et de l'Industrie, C-262/12, ECLI:EU:C:2013:851.

(8) Id-Direttiva 2009/72/KE tal-Parlament Ewropew u tal-Kunsill tat-13 ta' Lulju 2009 dwar ir-regoli komuni għas-suq intern fil-qasam tal-elettriku u li temenda d-Direttiva 2003/54/KE (ĠU L 211, 14.8.2009, p. 55).

(9) ĠU C 200, 28.6.2014, p. 1.

(10) Ta' minn jinnota li r-regoli li ġejjin japplikaw għal kull installazzjoni u mhux għal kull operatur, f'konformità mar-regola ġenerali li tapplika wkoll għall-ġeneraturi kif stabbilit fil-premessa 12. Bħala tali, operatur b'installazzjonijiet differenti wara l-konnessjoni tiegħu mal-grilja jista' jipparteċipa b'installazzjonijiet differenti fi swieq differenti.

(11) Fil-każ li d-DSRs jiġġeneraw huma stess parti mill-konsum tagħhom, dan l-obbligu japplika biss għall-parti tal-potenza elettrika li d-DSRs jikkunsmaw mill-grilja u mhux għall-parti li tiġi awtoġenerata. Fi kwalunkwe każ, dawn jistgħu jipparteċipaw biss fil-Kapaċità ta' Riżerva b'kapaċità li tirrifletti l-konsum stabbli tagħhom ta' elettriku mill-grilja.

(12) Gesetz zur Weiterentwicklung des Strommarktes (Strommarktgesetz) tas-26 ta' Lulju 2016. L-iStrommarktgesetz ġiet ippubblikata fil-Gazzetta Uffiċjali Ġermaninża fid-29 ta' Lulju 2016 (BGBl. I 2016 Nru 37, p. 1786).

(13) Dettalji aktar speċifiċi għal miżuri li jiżguraw l-adegwatezza tal-provvista ġenerata jinsabu fit-Taqsimiet minn 3.9.1 sa 3.9.6 tal-EEAG.

(14) Il-Kummissjoni Ewropea tenfasizza li bħalissa qed tkun innegozjata proposta għal Regolament ġdid dwar is-suq intern għall-elettriku (COM(2016) 861 final tal-30 ta' Novembru 2016, iżda, il-miżura preżenti tibqa' mhux influwenzata mir-regoli futuri dwar id-disinn tas-suq tal-elettriku.

(15) Għal diskussjoni sħiħa dwar in-nuqqas ta' data tat-tmiem għall-Kapaċità ta' Riżerva ara t-Taqsima 3.2.2.3(a) tad-Deċiżjoni tal-Ftuħ.